qundao/data-zh-poetry huggingface dataset:
夜雪
作者：弘历
朝代：清
体裁：古风

九宫正月落三白，庶几其雪乃虚拟。亦知举趾候尚早，未免先时而望矣。迩日西山屡吐云，云生风作愁无已。过午英英又密布，入夜瀌瀌旋纷委。忽徐忽疾彻五更，总是无眠遂宵起。满庭初旬何来月，审识素光照阶戺。去冬虽已两番沾，优渥继滋欣有此。土膏正接发脉润，农父兴犁庆将始。
夜雪
作者：弘历
朝代：清
体裁：五言律诗

二更云气布，三鼓雪花飘。疏密时相继，悠扬势正饶。鸳楼平积脊，鸡树碎封腰。未止兴清晓，不孤醒破宵。
夜雪
作者：弘历
朝代：清
体裁：古风

傍晚云复浓，入夕微霰坠。讵贪镫景美，深企天膏遂。霈乎犹未定，切切更廑意。甲夜乃密飘，乙夜垂优穊。至丙夜少间，幸丁夜仍继。披衾问戊夜，对已二寸积。诘旦忙起观，如言诚则未。诘以何伪报，云并消融□。京兆晓奏陈，所称亦一致。故知缘慰予，然予岂易慰。较去冬泽渥，实新年上瑞。旦明又大落，漫漫畅纷懿。庶几此番佳，额手希鸿赐。
夜雪
作者：弘历
朝代：清
体裁：五言律诗

傍晚同云布，入宵春雪霏。缤纷看烛照，疏密积墀微。醒睡频咨问，神明幸佑依。晓晴京兆报，二寸渥郊畿。
夜雪
作者：弘历
朝代：清
体裁：五言律诗

傍晚同云色，中宵落雪花。达晨益汗漫，望宇正鬖髿。诗寓都官体，画标石谷家。被恩惟有惕，铭感实无涯。
夜雪
作者：弘历
朝代：清
体裁：七言律诗

入夕依然洒细霙，或疏或密最关情。三重暖阁安能寐，一夜祥花问到明。晓起铺庭馀二寸，遥思遍野润新正。愿移玉垒兹优渥，缱彼王师适进征。
夜雪
作者：弘历
朝代：清
体裁：五言律诗

入夕浓云布，中宵密雪霏。光疑映月牖，响不动风扉。那惜庭梅瘦，端欣陇麦肥。明朝银色界，逸兴引遄飞。
夜雪
作者：弘历
朝代：清
体裁：五言律诗

入夜冻雪粘，中宵稷霰纤。初闻点方作，既报片徐添。飒沓渐传牖，迷离云羃檐。明当小雪节，汜胜叶祥占。
夜雪
作者：弘历
朝代：清
体裁：五言律诗

入夜雨为雪，二更霏玉花。初和丝淅沥，渐作片交加。清漏延檠烛，峭寒侵幔纱。一欣一以虑，恐碍麦抽芽。
夜雪
作者：弘历
朝代：清
体裁：七言律诗

刚经夜雨两朝过，夜雪醒询报枕窝。有畏天恩锡骈叠，无眠澍势想婆娑。纽芽麦陇增滋润，较色梅盆待咏哦。京兆奏膏积二寸，惕虔自问合如何。
夜雪
作者：弘历
朝代：清
体裁：七言律诗

午过生云申集霰，遂教入夕落浓霙。满庭暗想悠扬势，隔牖时听淅飒声。频问那能安一枕，惜传徐亦止三更。春来天泽诚优渥，遇此何脩益屏营。
夜雪
作者：弘历
朝代：清
体裁：五言律诗

夜醒问军报，却称密云铺。三更遂飘落，五鼓罢纷敷。晨接二寸奏，节光十日符。晴虽弗致惜，致惜那能无。
夜雪
作者：弘历
朝代：清
体裁：五言律诗

寒则雨为雪，春才仲月中。北方此诚惯，日出尽皆融。所幸麦增绿，未虞花碍红。却思适可止，恐过甚微忡。
夜雪
作者：弘历
朝代：清
体裁：七言律诗

彻日同云弗放晴，入宵集霰始飘霙。不眠频问逮三寸，可惜继闻止四更。晓起虽云银瓦积，徐看未觉玉墀盈。拟祈成谢仍祈续，无限屏营此际情。
夜雪
作者：弘历
朝代：清
体裁：五言律诗

微雪廿馀过，同云晚布初。霰华先已集，寒夜密还疏。本弗望之切，亦称怀以舒。晓沾报二寸，纪节五言书。
夜雪
作者：弘历
朝代：清
体裁：古风

微雪落清晨，和阳闿绮宴。入暮复浓阴，英英先集霰。梦回己丙夜，欣报飞霙片。展转少停眠，闻铺玉砌遍。侵寻二寸馀，团攒势方绚。重衾审何碍，隔窗似亲见。继泽洵农祥，戒满凛天眷。
夜雪
作者：弘历
朝代：清
体裁：五言律诗

时晴已弥月，夜雪又迎春。总是祥和兆，增荣耄耋人。寸馀亦天泽，尺积继田畛。不寝缱遥役，明当捷信臻。
夜雪
作者：弘历
朝代：清
体裁：七言律诗

昨日浓阴傍晚晴，那无望蜀更心萦。年前幸是沾三白，雪落欣闻报五更。晓起一天飞玉毳，园中千树发祥英。名山万寿近咫尺，试往畅观积素情。
夜雪
作者：弘历
朝代：清
体裁：古风

晚阴云势厚，心希夜或雪。问雪兼问邮，近率五更彻。假寐旋即醒，二更仍未阕。司昏询如何，乃报霏霙屑。时密时复疏，落地融看瞥。卜度庶优沾，未敢即怡悦。
夜雪
作者：弘历
朝代：清
体裁：五言律诗

浓淡云终日，入宵集霰霏。五更频借问，一枕忘眠依。时密时疏告，或盐或絮飞。夙兴观致惜，三寸报京畿。
夜雪
作者：弘历
朝代：清
体裁：七言律诗

燃脂小咏玉虫熬，银砌铺平报内曹。二月纽芽迟北地，六霙融土即春膏。无妨画许王家绝，讵必诗称苏氏豪。独缱王臣尚于役，落兰应是满弓刀。
夜雪
作者：弘历
朝代：清
体裁：五言律诗

盼雪逮冬尽，一朝甚一朝。三更称霰集，四鼓报霙飘。真沃心芽润，深培麦本饶。惟期盈尺积，宁祗百忧消。
夜雪
作者：弘历
朝代：清
体裁：七言律诗

睡醒闻知飞六霙，南郊恩锡渥优并。子之福即予之福，感以诚尤惧以诚。宵问何妨眠半减，素称已积寸犹赢。逆苗邪教�临近，切切惟期捷信呈。
夜雪
作者：弘历
朝代：清
体裁：七言律诗

稷雪终朝细洒徐，势添入夕遂瀌如。漫空问到三更半，积地云将二寸馀。佳景称怀宜约彼，初冬颙望幸酬予。虽然所乐别有在，利麦祥占泛胜书。
夜雪
作者：弘历
朝代：清
体裁：五言律诗

终朝祗集霰，半夜乃霏霙。历以五时久，积将六寸成。入冬天地合，先腊麦麰亨。望亟慰亦亟，持心戒满盈。
夜雪
作者：弘历
朝代：清
体裁：七言律诗

诘旦精禋亲奠璧，明衣数问夜如何。畴人未报三分曙，常侍先称六出多。正值祈农真是瑞，不须筮易定知和。前朝积玉栖鸳瓦，又喜新英点凤柯。
夜雪
作者：弘历
朝代：清
体裁：五言律诗

过午布云同，入宵雪舞空。喜真出望外，感亦切由衷。无月铺阶白，有花卷烛红。明当诣坛所，先沐帝恩隆。
夜雪
作者：弘历
朝代：清
体裁：七言律诗

远处优沾廑近微，中宵忽报细霙霏。泽诚继曩利欣溥，冻不伤萌害应稀。积砌成圭增旋旋，飘空散蕊想飞飞。朝来融润香生土，玉染遥峰一抺巍。
夜雪
作者：弘历
朝代：清
体裁：七言律诗

迩日春云散复凝，祥花入夕势旋增。可能如愿忧差释，转觉延睋闷不胜。岂为宜灯还助月，幸逢镂水更裁冰。朝来积地刚馀寸，慰与愁兼景懒凭。
夜雪
作者：弘历
朝代：清
体裁：五言律诗

酝酿连三日，鬖髿彻一宵。望深因亟慰，问夜达崇朝。鸳瓦玉为垒，虬松花作标。诣坛当谒拜，钦谢惕犹饶。
夜雪
作者：弘历
朝代：清
体裁：五言律诗

雪乎或否也，卜度切衷怀。半月优沾过，绵霙傍晚排。问宵数莲漏，破曙步梅阶。京兆报三寸，虽微亦自佳。
夜雪三首·其一
作者：弘历
朝代：清
体裁：七言绝句

夜阴仍与夕阴连，屡问还因致弗眠。问道雪霏真惬意，不知足亦自惭然。
夜雪三首·其三
作者：弘历
朝代：清
体裁：七言绝句

高低檐砌总皑皑，起视诚惊希有哉。疑是东皇工幻戏，琢成一夜玉楼台。
夜雪三首·其二
作者：弘历
朝代：清
体裁：七言绝句

春膏今岁信殊常，拥被无妨切薄凉。却报缤纷势滋鬯，映窗忽讶月为光。
夜雪六韵
作者：弘历
朝代：清
体裁：五言排律

小雪刚符节，才逢一寸和。兹当冬至月，大雪未旬过。夜半同云簇，天膏吉玉罗。三时畅沾足，五寸叠婆娑。十二重楼积，渥优三辅多。濩恩增愓息，自问合如何。
夜雪晨晴
作者：弘历
朝代：清
体裁：五言律诗

雨寒催夜雪，风息报晨晴。解事东皇惠，生欢万物情。与梅添朵缬，积石润云英。纡棹平山路，同民惬此行。
夜雪朝晴
作者：弘历
朝代：清
体裁：古风

夜雪朝晴虑以欣，欣其润虑恐酿冷。朝晴夜雪欣以虑，虑泽微欠欣暄景。因悟人情曷有常，乐每不足忧则永。连塍雪化非严凝，新耕一犁湿土等。为之少慰同良农，较量雨晹今略省。
夜雪烹茶偶作
作者：弘历
朝代：清
体裁：古风

千峰密雨寒凝雪，丰隆化柄滕六窃。和仲清光作赵衰，爱而不见归西碣。油云入暮暗岭树，离离落落霏琼屑。多人差不困泥涂，一庐适可玩清切。方圭圆璧藉白茅，掬之岂虑羊脂裂。品泉讵必珍六一，天然天露殊甘洁。行铛犹比商鼎胜，鱼眼火候分明阅。武夷汲黯本爱戆，水滨陆羽应惭拙。催诗何用速置邮，清风使者能饶舌。彷佛丁年书室中，漉雪浮香吟几列。
夜静观书
作者：弘历
朝代：清
体裁：七言绝句

深宫夜静漏声长，芸籍閒披御案香。为念民依难洞悉，频观书史鉴兴亡。
夜静观书
作者：弘历
朝代：清
体裁：古风

看书如看山，其境日日殊。随境不会心，多闻不如无。况乎辨治乱，因以别贤愚。岂徒誇英华，言行须同符。念予志学时，所慕君子儒。诗亦尊李杜，文亦宗韩苏。要归践履实，圣贤非我诬。即今持治柄，岂不慕唐虞。措行始知艰，虑为空言徒。裁诗铭座右，庶几日警吾。
夜静读书
作者：弘历
朝代：清
体裁：五言律诗

日暮促归鞍，龙堆夜气寒。银檠辉幔屋，玉魄上枪竿。把卷光明映，忘言子细看。边笳忽吹动，几处落梅残。
夜风
作者：弘历
朝代：清
体裁：五言律诗

清明日微雨，其日亦兼风。雨势终成逊，风占何太工。昨来虽小润，夜半更狂蓬。泽不抵威甚，因愁益省躬。
大佛寺题句
作者：弘历
朝代：清
体裁：古风

昔图黄龙佛，已谓大无比。今游石佛山，大佛实在是。一面露堂堂，满月光如洗。我闻芥子微，须弥纳其里。炽然无昔今，咄哉那彼此。
大佛寺题句
作者：弘历
朝代：清
体裁：古风

须弥弗为大，芥子弗为小。此语实佛语，其徒应俱晓。此何以大称，凿像山骨窈。始自宋思净，六百年名表。曰是已涉非，谓器斯远道。隐若调御言，顿置斯不少。
大佛寺题句
作者：弘历
朝代：清
体裁：古风

黄龙洞及此，皆镌石佛像。彼乃慧开修，此实思净创。言迹固已古，面相直逾丈。在此不在彼，大佛斯非爽。虽然经有云，色见声求枉。则我兹所咏，去道远霄壤。
大内戏台联
作者：弘历
朝代：清
体裁：联

尧舜生，汤武净，五霸七雄丑末耳，其余创业兴基，大都摇旗呐喊称奴婢；四书引，六经白，诸子百家杂说也，以外咬文嚼字，不过沿街乞食闹莲花。
大凌河
作者：弘历
朝代：清
体裁：五言律诗

金根迤逦过，初度大凌河。战迹当年烈，忧怀此日多。守成知不易，开创事如何。駉牧今销燧，名驹蒸寝讹。
大凌河咏事
作者：弘历
朝代：清
体裁：古风

明守大凌河，尽悉其精锐。坚城与深壕，步步进攻备。文皇谓得此，馀易取次第。顾彼防禦严，因为困围计。离城度五里，筑墙掘堑邃。周立我军营，庚癸呼难递。时攻其外堡，降者踵相继。来援截锦州，战胜常夺帜。援绝城中窘，粮尽人相食。大寿乃出降，诳出锦州避。方当攻堡时，圣谕实录记。明示诸大臣，勇者勿重勚。彼其捐躯效，可一莫再试。以此众愈奋，争前敌王忾。大德曰好生，仁以行勇智。向者尝用兵，赏罚期明晰。出众巴图鲁，佳名亦时赐。其人以被旌，勇往无不至。颇有死绥者，矜怜念弗置。设如我祖谕，安得有其事。憬然悔失筹，未习兵所致。先见邀天佑，孙臣服且愧。敬成长言志，且以告后嗣。
大和斋
作者：弘历
朝代：清
体裁：五言律诗

书斋筑东壁，仰圣藻颜楣。抚序显春象，于人发惠施。不同识君子，保合训先师。寰宇登台意，早基毓德时。
大和斋
作者：弘历
朝代：清
体裁：五言律诗

竹石径萧森，芸斋广且深。一时多古意，万物识春心。风细帘旌窣，雪融檐溜斟。大和契元善，圣日照于今。
大士岩
作者：弘历
朝代：清
体裁：七言绝句

峰有飞来像岂无，色空空色定同殊。普门诚切宏慈愿，利济应殷此际夫。
大士岩
作者：弘历
朝代：清
体裁：七言绝句

招提恒有废兴时，废则萧条兴陆离。大士如如岩畔坐，废兴一切付无知。
大学士于敏中乞翎帽黄褂笑而俞之并成是什仍命和韵
作者：弘历
朝代：清
体裁：七言律诗

儒服由来本称身，乞恩因以画麒麟。讵图章采荣梓里，亦谓勤劳同荩臣。缁席宁如赤芾子，莺衣合著鹫翎人。木天从此增佳话，黄绢原归冠榜宾。
大学士傅恒经略西川效忠宣力诛渠魁破坚垒申明纪律大振军威番酋穷蹙乞命经略大学士锐意荡平未允其请朕宏解网之仁下诏班师召大学士还朝襄赞劳绩茂著诗以赐之·其二
作者：弘历
朝代：清
体裁：七言律诗

驱鸟何庸尽覆巢，好生天地德含包。歌成宵雅八章句，蓍得同人九四爻。兵洗蓬婆春淡荡，首稽猃狁面顤䫜。蜀民安抚勤筹画，心契元良泰陛交。
大学士刘统勋协办大学士兆惠等奏报杨桥决口合龙诗以志慰
作者：弘历
朝代：清
体裁：七言排律

秋霖河决致灾侵，亿万苍黎系念深。特遣重臣资硕画，善能集众益详斟。功无时已歌宁信，事在人为语允谌。倍价那愁薪不属，抒诚早胜玉还沈。柏冬归旧神哉沛，刻日传佳慰以钦。不筑宣房筑灵宇，佑民巩堰冀来歆。
大学士勤宣伯张廷玉先奉皇考遗诏将来配飨庙廷今经予告恳款陈情亟虑浮议将弗克邀殊眷朕既明颁诏旨并成是诗书以赐之以为左券也
作者：弘历
朝代：清
体裁：七言律诗

造膝陈情乞一辞，动予矜恻动予悲。先皇遗诏惟钦此，去国馀思或过之。可例青田原侑庙，漫愁郑国竟摧碑。吾非尧舜谁皋契，汗简评论且听伊。
大学士勤宣伯张廷玉屡以年至乞休慰留未允近见其齿跻大耋精力视前较减优旨予告俟开春冰泮登舟赐诗三章以示眷注·其三
作者：弘历
朝代：清
体裁：七言律诗

坐论朝夕久勤宣，间别何能独恝然。同事当年今几在，得舆硕果又言旋。江湖卿乐真饶后，廊庙吾忧讵忘先。指日翠华临幸处，欢颜前席问农田。
大学士勤宣伯张廷玉屡以年至乞休慰留未允近见其齿跻大耋精力视前较减优旨予告俟开春冰泮登舟赐诗三章以示眷注·其二
作者：弘历
朝代：清
体裁：七言律诗

两朝纶阁谨无过，况复芸窗藉琢磨。此日兰舟归意定，一时翰苑怅思多。善娱乡党销閒昼，稳趁帆风送去波。南国诗人应面晤，为询食履近如何。
大学士史贻直八十寿辰诗以赐之
作者：弘历
朝代：清
体裁：七言律诗

皤皤黄阁领朝裾，矍铄联行尚弼予。前度庚辰淡墨榜，两看辛巳干金书。满千卷似沈抄罢，开八秩过白注馀。声望老成需赞治，名高漫即拟悬车。
大学士史贻直康熙庚辰科进士也今周甲尚在朝诗以赐之用彰人瑞
作者：弘历
朝代：清
体裁：七言律诗

庚辰先进杏花芳，周甲重看蕊榜黄。早识家声孝山史，群称风度曲江张。本衙门有新佳话，国史院无旧等行。宁独搢绅庆人瑞，赞予文治底平康。
大学士尹继善随围因请诗走笔成什调之
作者：弘历
朝代：清
体裁：七言律诗

久置驰生耳后风，偶然兰阪骤云骢。虽抛射鹄五年阅，原屡中麚片刻中。祗以贱良众属目，笑称马步一张弓。随围老翰催成什，谲谏相如同不同。
大学士嵇璜八十寿辰诗以赐之
作者：弘历
朝代：清
体裁：七言律诗

诞日原当六月初，后移称庆实谦虚。还乡未可便从尔，恋阙依然尚悯予。赐马赐舆堪赞阁，曰来曰史未悬车。同庚待我归政后，南北应同林下居。
大学士嵇璜每有致仕之意作此什示之
作者：弘历
朝代：清
体裁：七言律诗

愿老何须以老悲，古稀犹此日孜孜。旰宵未倦依然亹，尔我同庚可不思。一去已怜一为甚，再随应识再非宜。汉家灾异三公免，君合臣纲我弗为。
大学士嵇璜重赴庚戌科恩荣宴诗以赐之
作者：弘历
朝代：清
体裁：七言律诗

木天希遇两恩荣，戌茂前庚逮后庚。祖节昔同唐真杲，身阶今似汉韦平。可知袭庆缘修德，所喜力行不务名。黄阁重逢锡褒什，丝纶盛事纪皇清。
大学士张廷玉年几八帙犹日趋朝念其敬慎夙著特加优礼命五日一入内廷备顾问如宋文彦博故事更成是什以劝有位
作者：弘历
朝代：清
体裁：七言律诗

职曰天职位天位，君臣同是任劳人。休哉元老勤宣久，允矣予心体恤频。潞国十朝事堪例，汾阳廿四考非伦。勖兹百尔应知劝，莫羡东门祖道轮。
大学士徐本以病请致政暂允归籍调理行有日矣诗以赐之
作者：弘历
朝代：清
体裁：五言排律

枚卜资贤辅，调元赞�躬。摅忠一心切，论道八年同。绩茂台衡列，勤宣警跸中。百司方仰矩，二竖偶兴戎。遽尔辞荣禄，能毋遂退冲。青门名不减，黄阁惜何穷。别绪纷秋日，归舟急北风。尚期食履健，重入綍扉崇。
大学士来保七十寿为是歌以赐之
作者：弘历
朝代：清
体裁：古风

七十古稀亦常有，纶阁中人不多觏。居然台衮臻黄耇，平生诚谨获福厚。金门朝夕宣勤久，鲐背精神尚抖擞。汉万石君今其友，作歌春酒为卿寿。词取易达卿祗受，勉力赞襄予左右。
大学士来保八十寿辰诗以赐之
作者：弘历
朝代：清
体裁：七言律诗

八衮梨鲐茀禄增，三朝禁近亮勤称。温城过阙毋忘下，东海为闾知有兴。矍铄齐眉叶琴瑟，徘徊绕膝侍孙曾。皤皤元老多黄发，自是明廷大吉徵。
大学士福敏七十寿辰诗以赐之
作者：弘历
朝代：清
体裁：五言排律

前世文昌宿，当朝王者师。典型鹓鹭序，标准凤凰池。有问鸣钟应，方瞻霁月披。耆年缘令德，初度值良时。堂敞槐阴茂，筵开日影迟。春风坐绮席，仙酒介厖眉。允赖经纶手，犹疏弟子仪。寿身兼寿世，长佐太平基。
大学士福敏久未入直为赋长句赐之
作者：弘历
朝代：清
体裁：七言律诗

为忆传经开绛帐，还教赞化入黄扉。精神秋水原无滓，气象光风却久违。武相只今劳杖履，文丞应即整裳衣。喜逢长至晴和候，待步金门暖日晖。
大学士赠郡王福康安总督赠一等公和琳灵榇至京亲临赐奠即事成什
作者：弘历
朝代：清
体裁：七言律诗

双忠烈柩返京都，违众议临赐奠殊。左右手如失我已，帡幪恩尚赖天乎。深怜未得成功见，细笇惟思善后谟。永靖苗疆非易事，顾今皇帝听聪图。
大学士鄂尔泰自去冬有手足不仁之症入春尚未痊可昨具疏乞休既不允其请诗以慰之
作者：弘历
朝代：清
体裁：五言排律

黄阁丝纶寄，明廷鹓鹭仪。长期与寿国，偶尔用求医。弥月心频系，方春候渐宜。股肱人有藉，参术效偏迟。玉蕊争辉夜，银笺赓韵时。当欢劳耿耿，簪绂漫先辞。
大学士阿桂八十寿辰诗以赐之
作者：弘历
朝代：清
体裁：七言律诗

黄发未曾更鲐背，廿年于是掌丝纶。试看信史今兮古，幸我斯时君与臣。耳重目明政何碍，前功后业福犹申。相期矻矻慢言老，七字促成赉寿辰。
大学士阿桂等奏另筹引河拦坝工程诗以志事
作者：弘历
朝代：清
体裁：古风

昨秋河决豫，时和仪封二。时和幸合龙，仪封功未遂。将成每致变，因为袖坝势。袖坝惜复薄，刷底波冲溃。去岁呈图时，朱笔曾标记。引河宜取直，不应为惜费。而时工已兴，漫口下开暨。埽乃受波激，屡激屡冲废。高晋称知河，以此惭恚致。嗟哉丧良臣，䆒亦无济事。熟思事体大，任此资忠智。守侗及立德，恐或无定志。因命阿桂往，镇静集众思。正值河复决，因议改弦治。引河移就上，朱笔曾标地。虑因遵旨为，然实无别计。其费虽倍昔，惟期事有济。较屡塌所失，其省亦不啻。为期与以宽，前鉴莫轻试。南望缱遥心，永言识吾愧。
大学士阿桂等奏报睢州堤工合龙诗以志慰
作者：弘历
朝代：清
体裁：七言律诗

兰阳引溜奠三年，今岁时行堤复穿。自愧治河无善策，惟廑归壑免灾延。重臣特遣缘心笃，诸吏同勤勉力宣。两盼佳音幸获一，仍希瀛海捷音连。
大学士阿桂等奏报青龙冈坝工合龙诗以志慰
作者：弘历
朝代：清
体裁：七言律诗

迩年瓠子屡河工，今岁北开更切忡。抢水引渠相悉虑，昏民垫户自惭躬。深冬始得合龙告，善后益廑哀雁穷。天佑心钦敢言报，速因神助建祠崇。
大学士阿桂等奏报黄河漫口合龙大溜全入新河纪事十二韵
作者：弘历
朝代：清
体裁：五言排律

曲家楼屡变，无已事更张。因取元臣策，仍教众议详。自西向东放，弃北取南良。�利新渠下，宣馀百里强。助夫实弗允，宽限俾休忙。定以桃花汛，爰成竹箭祥。会清迅达海，堵旧屹成墙。虽曰村田占，仍将河地偿。蒙庥新观宇，善后饬堤防。嗟我民苏困，仍加月赈长。涸区课耕种，乏种借资粮。尽此心思到，仰酬天眷庆。
大学士阿桂陕甘总督福康安奏歼擒石峰堡贼回净尽志事三十韵
作者：弘历
朝代：清
体裁：古风

邪回倡新教，略经数年矣。厥有马明心，回民倡祸始。僧之一炷香，道之五斗米。本因敛货财，遂至兵戈起。明心被人讦，拘系囹圄里。而苏四十三，竟敢欲救彼。彼实萨拉尔，番回而已耳。兴兵旋�除，谓其类尽已。赦过李侍尧，实资能经理。明练夙著名，孰谓偾辕是。偷安一切怠，养痈近尺咫。田五明心徒，复雠谋乱诡。被创虽自戕，应者如蜂蚁。遂不可爬梳，流言灭回迩。以故应者众，攻城劫闾里。嗟我遭燹民，蠲租早颁旨。民情遂大定，缚送贼比比。更因遣重臣，勇将进兵驶。底店折贼锋，石峰围贼垒。防窜周浚壕，蹙命亟断水。犹虑如华林，成群斗以死。兹乃得生口，尽善仍尽美。返躬审为政，勉爱民如子。弊吏首以廉，亦鲜饕簠簋。水旱莫不赈，肯令沟壑委。数节可自信，实未应有此。彼回本吾民，奚曾少异视。而忽逢此变，斯诚劫数尔。究缘化未淳，惭愧惟责已。更忆圣经云，哀矜而勿喜。
大学士高斌七十寿辰诗以赐之
作者：弘历
朝代：清
体裁：七言律诗

早参黄阁侍金銮，晚觉扶鸠步履难。卧理藉卿为保障，成功告我永安澜。读书未懈平生志，益寿何须九转丹。黄发皤皤在朝众，勤劳轸念久河干。
大学士高晋等奏堵筑仪封漫口拟挑引河各情形诗以志事
作者：弘历
朝代：清
体裁：七言律诗

图呈漫口奏巡轺，咨度情形朱笔标。可识一劳期永逸，要当避近且从遥。自宜移坝浑流逼，更慰开云霁景昭。伫待合龙佳信递，深怜黔赤叹漂摇。
大宁城览古·其一
作者：弘历
朝代：清
体裁：七言绝句

断戍颓垣蔓草青，秋风立马一延停。侍臣不识凭临意，只道初番过大宁。
大宁城览古·其三
作者：弘历
朝代：清
体裁：七言绝句

明祖当年亦甚英，远临绝域建三城。岂知土木百年未，介弟居然摄北京。
大宁城览古·其二
作者：弘历
朝代：清
体裁：七言绝句

金元遗迹感荆凡，祗有群山绕碧巉。慨古心还惕殷鉴，遐荒贴服在和諴。
大宁城览古·其四
作者：弘历
朝代：清
体裁：七言绝句

蹑后燕师虑患深，魏邛会饮早成擒。南中燕雀真堪笑，方建皋门及正心。
大宛马歌
作者：弘历
朝代：清
体裁：古风

今之哈萨昔大宛，峤山神种古所传。乌孙中阂阻声教，攘为已有曾贡闲。不仁之守再世斩，伊犁万里拓幅员。哈萨布鲁胥向化，无他为赆致敬虔。騕袅汗血实方物，左右部长及可汗。遣其首领远来献，却之失望厚赉还。駩騢骝骓类实夥，匍匐牵跪陈墀前。为龙为騋各夭矫，雄姿逸态英且閒。流珠喷玉谁则见，奔霄追电有必然。往者贰师求善种，徒劳数万恶少年。致一二耳犹艳诩，奚称归德开远门。辟疆勤远非本意，人归天与宁可捐。人归天与宁可捐，作歌自警示后昆。
大庭氏库三叠李白诗韵
作者：弘历
朝代：清
体裁：古风

三读太白诗，逸韵何卓然。铿锵突金石，舒卷如云烟。旧迹虽难寻，仍此齐鲁天。望古遥集思，无能托冰弦。视今后由昔，逝波迅流川。
大庭氏库五叠李白诗韵
作者：弘历
朝代：清
体裁：古风

重临曲阜地，八旬鬓皤然。而我犹故吾，岁月过云烟。缅想膺箓时，三辰辉增天。世远宜事湮，谁能歌管弦。万古所弗移，惟斯山与川。
大庭氏库再叠唐李白韵
作者：弘历
朝代：清
体裁：古风

梓慎登大庭，此事犹疑然。宋卫陈郑国，同日腾火烟。数百里而遥，极望隔云天。左氏多浮夸，如音喜繁弦。中和实远矣，马迁其支川。
大庭氏库四叠李白诗韵
作者：弘历
朝代：清
体裁：古风

几度曲阜野，赓韵然复然。太白缅梓慎，郁攸奇腾烟。此事传左邱，疑信如谈天。虽曰大官厨，讵闻娥陵弦。朱颜实继踪，三辰辉山川。
大庭氏库用唐李白诗韵
作者：弘历
朝代：清
体裁：古风

肇建大庭氏，遗台尚巍然。千年异世代，万井富人烟。是时暮春初，柳绿花红天。齐民勤耕桑，鲁士习诵弦。登眺怀太白，空闻悲逝川。
大悲寺
作者：弘历
朝代：清
体裁：五言律诗

林麓忽开处，居然见上方。松风吹袂冷，山果落茶香。替戾铃声静，逶迤鸟道长。停鞭一回首，雾霭已苍茫。
大悲寺赐僧古梅
作者：弘历
朝代：清
体裁：七言律诗

游山喜值深秋暖，过寺偶因香界回。云岊钟声还断续，月天阙影自崔嵬。最欣净室才方丈，恰称禅僧号古梅。设使翠岩重著语，眉毛赢得白皑皑。
大报恩寺
作者：弘历
朝代：清
体裁：七言律诗

南朝四百八十寺，惟有建初真最初。步长干巷寻觉路，想赤乌年创佛庐。放烛天光镇如彼，登凌云顶记曾予。拾级耸眸姑且置，千秋兴废慨凭馀。
大报恩寺
作者：弘历
朝代：清
体裁：五言律诗

城南最古寺，跋马试重寻。亦藉观民便，曾无学佛心。禅枝千载茂，梵呗四天吟。穹塔千云表，神游当步临。
大报恩寺
作者：弘历
朝代：清
体裁：七言律诗

城南耆域化人居，古迹金陵莫此如。石鼎然香超六度，柏台闻呗辨三车。铃音替戾飘洪汉，塔影穹隆接碧虚。小坐旋教清跸返，观民展义务殷予。
大政殿
作者：弘历
朝代：清
体裁：五言排律

皋门耸百寻，朵殿郁森沉。国政闻周度，大君想知临。十亭犹列翼，一德尽同心。文治诚辉古，武功尚烈今。用兹贻亿叶，讵止惜分阴。作室西南户，绍庭志倍钦。
大政殿
作者：弘历
朝代：清
体裁：七言律诗

翚飞朵殿焕觚棱，左右亭分以十称。永念谁知此时切，畴咨独忆昔年曾。绍闻衣德千秋凛，燕翼贻谋万叶承。三致意惟钦继述，吾心宁敢懈兢兢。
大政殿六韵
作者：弘历
朝代：清
体裁：五言排律

一殿正中据，十亭左右分。同心筹上下，合志立功勋。辛苦缅相共，规模迥不群。世臣胥效荩，宗子更摅勤。每用思前烈，谁当继旧闻。推恩与旌雪，奕世励慇勤。
大斋
作者：弘历
朝代：清
体裁：古风

大斋庶政屏，昼接廷臣退。延伫玉砌间，俯仰铜人对。九德缅古昔，一心周宇内。刚柔协强燮，丰歉筹保乂。宵旰念民依，旦明怀帝载。
大新庄行宫晚坐
作者：弘历
朝代：清
体裁：五言律诗

过午非常暖，蒸为云密垂。远山藏影暗，平野羃烟披。作雨庶几遇，去年有所思。春郊沾尺泽，心幸复斯时。
大明寺联
作者：弘历
朝代：清
体裁：联

淮海奇观，别开清净地；江山静对，远契妙明心。
大明湖
作者：弘历
朝代：清
体裁：古风

㦄城周廓十二里，大明湖乃居其半。平吞济泺众泉流，远带齐鲁诸郡县。泛舟初入鹊华堤，烟水苍茫迷远岸。鸢鱼上下各逍遥，花木周遭相明绚。演漾绿蒲隐钓矶，缥缈白云临古观。应接无暇有馀乐，水亭清雅陈笔砚。便教乘兴一挥毫，苕华记予初所见。
大暑日作
作者：弘历
朝代：清
体裁：古风

火伏朱明溽暑湿，暑犹可当湿毒亟。冰壶广厦不延凉，虽有絺绤汗流汁。郁燠炎腻酷无比，茅屋怨咨固其理。斡旋灰琯有权衡，此节过当立秋矣。
大淩河咏事
作者：弘历
朝代：清
体裁：古风

我军围大淩，掘壕复筑垒。锦州四万兵，来援近尺咫。乘风复纵火，其势雄如兕。太宗应以暇，精骑数千耳。反风天佑顺，援兵败披靡。城中望已绝，归降乃致使。独有何可纲，不从含笑死。大寿张巡非，可纲霁云是。
大清门
作者：弘历
朝代：清
体裁：七言绝句

令许投书异缿筒，无声听俾下情通。古风淳噩非缘袭，谤木尧年圣制同。
大清门
作者：弘历
朝代：清
体裁：五言律诗

都沈宸谋定，立门号大清。万年开我祚，五雉兆燕京。属国来胥宇，文王蹶厥生。来孙缅祖德，惕若慎持盈。
大清门
作者：弘历
朝代：清
体裁：五言律诗

门以大清立，将将应岂殊。通情建二木，启运镇留都。百世当守法，千秋永示谟。历观为治者，夫孰外斯乎。
大生寺
作者：弘历
朝代：清
体裁：古风

秋月安阳路，兰若经未入。小阳回跸便，意行聊访及。龙宫八部卫，雁楼三十级。数间静室幽，竹阴成小立。过眼云外赏，翻觉劳补葺。
大考翰苑黜陟事毕因而有作
作者：弘历
朝代：清
体裁：七言律诗

考绩明廷选木天，劝惩要以策群贤。绿牌觌面详详审，朱笔按名一一填。考行兼之求古茂，取文亦弗尚新妍。例如中祀吾事毕，归政欣于近四年。
大行皇后挽诗·其一
作者：弘历
朝代：清
体裁：五言律诗

恩情廿二载，内治十三年。忽作春风梦，偏于旅岸边。圣慈深忆孝，宫壸尽钦贤。忍诵关雎什，朱琴已断弦。
大行皇后挽诗·其三
作者：弘历
朝代：清
体裁：五言律诗

愁喜惟予共，寒暄无刻忘。绝伦轶巾帼，遗泽感嫔嫱。一女悲何恃，双男痛早亡。不堪重忆旧，掷笔黯神伤。
大行皇后挽诗·其二
作者：弘历
朝代：清
体裁：五言律诗

夏日冬之夜，归于纵有期。半生成永诀，一见定何时。袆服惊空设，兰帷此尚垂。回思相对坐，忍泪惜娇儿。
大行皇后移殡观德殿感怀追旧情不自禁再成长律以志哀悼
作者：弘历
朝代：清
体裁：七言排律

凤輤逍遥即殡宫，感时忆旧痛何穷。一天日色含愁白，三月山花作恶红。温凊慈闱谁我代，寂寥椒寝梦魂通。因参生死俱归幻，毕竟恩情总是空。廿载同心成逝水，两眶血泪洒东风。早知失子兼亡母，何必当初盼梦熊。
大行皇后遐弃倏经两月朕遵旧制以十三日释服而素服诣几筵摘缨聊以尽夫妇之情亦我国朝常例也今既再易月不可同于臣庶百日之制以礼抑哀缀缨除发丧事日远益切哀悰·其一
作者：弘历
朝代：清
体裁：五言律诗

寤寐求无得，梦魂时尚牵。亦知悲底益，无那思如煎。环佩声疑杳，鸾凰信绝传。椒涂空想像，两度月轮圆。
大行皇后遐弃倏经两月朕遵旧制以十三日释服而素服诣几筵摘缨聊以尽夫妇之情亦我国朝常例也今既再易月不可同于臣庶百日之制以礼抑哀缀缨除发丧事日远益切哀悰·其二
作者：弘历
朝代：清
体裁：五言律诗

衷愫心常结，音尘日已遐。芳踪付彤史，时服换轻纱。情自长无绝，礼惟当岂加。底知忧用老，新鬓点霜华。
大西门楼前较射叠旧作韵·其一
作者：弘历
朝代：清
体裁：七言律诗

朔塞回銮携贵山，扈随经月六龙间。视朝许厕千官末，驻苑聊乘数日閒。问寝敬趋慈寿阁，亮工扬对鹭鹓班。畴咨已罢馀清暇，较射令观骍角弯。
大西门楼前较射叠旧作韵·其三
作者：弘历
朝代：清
体裁：七言律诗

南服灾伤重洛嵩，惭称饥溺已躬同。旰宵惟亟筹衣食，支诎何能适矢弓。荒服却因至鹣鲽，羽林况复恃罴熊。联情示度聊亲御，连中休誇此素工。
大西门楼前较射叠旧作韵·其二
作者：弘历
朝代：清
体裁：七言律诗

漏言谁者犯无当，跳兔爰爰脱大黄。愧我犹然失前箸，示伊空自擅穿杨。销兵惟廑肆时夏，怀远因教观国光。和议罗叉素应守，待期缚送致封狼。
大西门楼前较射叠旧作韵·其四
作者：弘历
朝代：清
体裁：七言律诗

罢射平芜一亸鞭，山光万寿正迎前。飞楼隐入丹霞峤，画楫冲开碧水天。菊放恰疑金布地，稻收喜看柄遗田。陪臣携赏非骄富，惇史传将自此年。
大西门赐宴诸外藩回部并阅军容因成长句
作者：弘历
朝代：清
体裁：七言律诗

幕张广甸大西门，惠远筵加三接恩。敷泽早知消伏葬，诘戎亦示重苞根。炮声疑启春雷蛰，士气真教寰海吞。仁祖德威悬圣日，于皇赫濯至今存。
大观堂六韵
作者：弘历
朝代：清
体裁：五言排律

行馆天宁侧，文㮰额大观。省方协中正，设教戒游盘。式展九歌义，匪求一已安。增华稍踵事，为愧不因欢。民力虽无藉，商财讵可殚。舜巡知弗逮，禹德继诚难。
大观堂叠旧作韵
作者：弘历
朝代：清
体裁：五言排律

南巡重莅止，宁为恣娱观。展也必由义，乐兮敢涉盘。何来此有觉，恧若未遑安。益励甄心戒，深防适已欢。馀閒聊可弃，精蕴亦因殚。在上思羲象，夔夔祗见难。
大观堂对雨
作者：弘历
朝代：清
体裁：五言律诗

终日云疏密，非烟是雾濛。湿衣看不见，盈手润原同。问政仍馀暇，巡方半蒇功。平山罢游舫，付与咏思中。
大觉寺
作者：弘历
朝代：清
体裁：古风

兰若西山西，皇考曾鼎新。去岁偶一来，栋宇惜颓陈。稍事梵宗檀，未费地官缗。落成乃不日，于焉礼法身。香土本圆成，照园增奂轮。阇黎尔勿喜，我非求果因。抚州有赵碑，试为参主宾。
大觉寺
作者：弘历
朝代：清
体裁：五言律诗

竺宇旸台麓，丛林锁碧烟。境幽禽出谷，寺古树参天。池水洗心竟，幡风说偈元。山僧候答语，却不与谈禅。
大觉寺·其一
作者：弘历
朝代：清
体裁：七言绝句

城子言旋日正午，大觉咫尺栖禅处。鸣鞭取便一徘徊，云峰谓我无来去。
大觉寺·其三
作者：弘历
朝代：清
体裁：七言绝句

悬崖泉箔自淙流，竹柏阴森亦可留。若比江南千尺雪，只输轮尺绿筠脩。
大觉寺·其二
作者：弘历
朝代：清
体裁：七言绝句

暮春将杪近清和，人入山深夏意多。林锁绿阴禽语静，花飞红瓣蝶群过。
大觉寺·其四
作者：弘历
朝代：清
体裁：七言绝句

精舍匡床自在陈，隔年顿觉景光新。设如大士容咨议，山水缘何解引人。
大觉寺憩云轩作
作者：弘历
朝代：清
体裁：五言律诗

花宫方夏首，精舍向云林。遂与据床憩，因之点笔吟。山情欲吐雾，树态已成阴。坐听流泉响，浑忘来去今。
大觉寺杂咏
作者：弘历
朝代：清
体裁：古风

灵湫群峰顶，精蓝万树间。坐彼方丈幽，趁此一日閒。披画参生动，开襟坐霄汉。阇黎多解路，底用咨公案。据榻吟梵天，凭轩眄林墅。片云挽不住，飞空迷处所。展屏垂雪瀑，开窗对烟林。石罅淙淙响，千秋直到今。榛椒蔚翠雾，松篁吟好风。万景自天全，兴会殊不同。
大觉寺杂咏·其一
作者：弘历
朝代：清
体裁：七言绝句

旸台秀处此夷嵏，宝网金轮住法空。设使瞿昙无拣择，缘何于是现花宫。
大觉寺杂咏·其三
作者：弘历
朝代：清
体裁：七言绝句

佳阴禅院重重护，流水僧房处处通。阐士六时无别事，花香鸟语悟真空。
大觉寺杂咏·其二
作者：弘历
朝代：清
体裁：七言绝句

雁塔穹窿松柏森，閒斋朅憩畅清襟。垂岩瀑水鸣哀玉，原是前年洗耳音。
大阅
作者：弘历
朝代：清
体裁：七言律诗

时狩由来武■修，特临南苑肃貔貅。龙骧选将颇兼牧，天驷抡才骥共骝。组练光生残雪映，旌旗影动朔云浮。承平讵敢忘戎事，经国应知有大猷。
大雨
作者：弘历
朝代：清
体裁：七言律诗

丰隆作解沛滂沱，数日何曾十日过。律中筑琴拊银竹，丝无机杼织空罗。穗将吐益资麰麦，苗始生真利黍禾。一念圣狂独忖处，慰心那抵惧心多。
天半舫放歌
作者：弘历
朝代：清
体裁：古风

人之好奇有同然，颠倒名象图新鲜。于船号庐斯庐耳，于室称舫又舫焉。其实室庐与船舫，求真不得均幻传。山馆有楼天半悬，因之曰舫较舫安。出没涛山有静趣，泛滥云海无惊澜。呼吸颢气游以天，何须驾之东瀛渤，远涉蓬莱方丈求神仙。
天台松
作者：弘历
朝代：清
体裁：古风

八重山高八百里，梯岩移根弗易矣。植盆雅合作清供，利之所在人趋耳。我欲返淳槩禁之，鬻树者应不便此。驱鬻树者归诸农，那得旷土俾耕耔。举此率可例其馀，古道何由能复始。前墀列石殊㟪�，石隙种松胜盆里。森竦夭矫恣盘挐，不异天台石桥左右峙。数尺宛如数丈形，形以神苞故能尔。徐则子微至今存，斯之未必首肯彼。
天宁寺
作者：弘历
朝代：清
体裁：七言律诗

天宁门外天宁寺，最古花宫冠广陵。指月禅枝阅百代，庋经阿阁耸三层。亲民乍为思苏轼，传法何须问慧能。我自多忧非独乐，岂能香界镇吟凭。
天宁寺再叠前韵作
作者：弘历
朝代：清
体裁：七言律诗

八会穷源开舍卫，三明极地演迦陵。虽云芜郡城北郭，已似四禅天上层。马到门前知路熟，鸟来檐下听经能。昔题著处逢迎是，不异今朝惬赏凭。
天宁寺叠前作韵
作者：弘历
朝代：清
体裁：七言律诗

柰苑香花集禅侣，慈宁万寿祝如陵。似兹那可异端辟，但彼谁臻最上层。忘所入流佛惟寂，遇佳得句我犹能。论民便欲论其苦，廿七年来心是凭。
天宁寺小憩
作者：弘历
朝代：清
体裁：七言律诗

昨朝望里云烟渺，今日坐觉春光舒。阿大中郎留别业，优娄比邱得广居。鸟是南音真惬听，花欺北地无虚誉。平山更在绿云外，俯畅楼窗恰受虚。
天宁寺联
作者：弘历
朝代：清
体裁：联

众香馥郁凝华盖；多宝光明驻法轮。
天宁寺联
作者：弘历
朝代：清
体裁：联

商鼎周彝自典重；槛花苑树相芬芳。
天宁寺联
作者：弘历
朝代：清
体裁：联

定地生欢喜；香台普吉祥。
天宁寺联
作者：弘历
朝代：清
体裁：联

楚尾吴头开画镜；林光鸟语入吟轩。
天宁寺联
作者：弘历
朝代：清
体裁：联

琉璃瓶水资功德；缨络龛云现吉祥。
天宁寺联
作者：弘历
朝代：清
体裁：联

花雨南天，灵文传妙谛；香空蜀阜，藩墅表名区。
天宁寺联
作者：弘历
朝代：清
体裁：联

西竺驻祥轮，三摩合证；东山留净业，二谛俱融。
天宁寺联
作者：弘历
朝代：清
体裁：联

闾里讴歌闻乐恺；轩窗烟景遍清嘉。
天宁寺行宫作
作者：弘历
朝代：清
体裁：五言律诗

行馆招提右，韶春驻翠华。所欣无藻缋，颇足赏清嘉。丝柳才舒叶，玉梅已放花。谢家风雅近，率欲罢吟叉。
天宁寺行宫联
作者：弘历
朝代：清
体裁：联

成阴乔木天然爽；过雨闲花自在香。
天宁寺行宫联
作者：弘历
朝代：清
体裁：联

窗意延山趣；春工鬯物情。
天宁寺行宫联
作者：弘历
朝代：清
体裁：联

窗虚会爽籁；坐静接朝岚。
天庆宫像元刘銮塑
作者：弘历
朝代：清
体裁：古风

南雕北塑古所传，大都神塑犹存元。名手刘姓元与銮，东岳抟换称元贤。兹天庆像銮坯埏，栋宇剥落像巍然。呵护丁甲其敢延，为新栋宇丹雘鲜。像弗增易如故焉，是日路便展礼虔。高居上帝绛节翩，侍臣仪从飘乎仙。曹司聋哑解事艰，斯非曲欲为其难。以神喻人至理存，一絜矩乃为心寒。
天成寺
作者：弘历
朝代：清
体裁：五言律诗

一水缘溪溯，两峰排闼开。向年曾屡访，今岁却初来。雨后松姿翠，春前杏意皑。最欣跋马处，曾不惹轻埃。
天成寺
作者：弘历
朝代：清
体裁：五言律诗

万转千盘历，花宫觌面迎。风幡皆佛偈，岩壑本天成。游目宜净土，骋怀欣好晴。携将新稿去，宣付翰臣赓。
天成寺
作者：弘历
朝代：清
体裁：七言律诗

两峰排闼护祗园，幽致番番入静存。会景飞窗吟据榻，吹风落叶眺归根。秋深山色无踰秀，雨过溪声尚解喧。犹喜阇黎不识字，梵天籁动贝为翻。
天成寺
作者：弘历
朝代：清
体裁：古风

双峰辟天关，一径入云路。寻奇纷彼新，据座原吾故。澄思会理趣，即境摛藻句。开窗寒料峭，眺景春流露。无为忆向来，恍可欣始遇。
天成寺
作者：弘历
朝代：清
体裁：七言律诗

春烟壑霭幻松杉，崖口才过迥不凡。漱雪泉声飞万涧，干云塔影出千岩。山蹊似画还饶步，寺阁如船只少帆。坐静惟闻铃铎响，梵音界里悟华严。
天成寺
作者：弘历
朝代：清
体裁：七言律诗

每到盘山无不到，坐来高阁忆曾来。窗含四面秋山翠，座招万壑松风哀。欲落未落叶恋树，三点两点雨湿苔。我岂维摩无所著，手接天花置讲台。
天成寺
作者：弘历
朝代：清
体裁：七言律诗

涧道繁声隐石泉，寺楼据胜坐来便。千行峰树全标画，几个山僧不识禅。入目景光浑似旧，得心兴会每殊前。题崖绿字烟萝蔓，此日拈吟复偶然。
天成寺
作者：弘历
朝代：清
体裁：七言律诗

盘涧千回岚翠重，到来古刹据芙蓉。江山一览仍凭阁，风日初晴正柏冬。泉似袪尘常挂箔，松如听法拟降龙。小俄延复催归辔，清恋惟留云外钟。
天成寺
作者：弘历
朝代：清
体裁：七言绝句

石门花木锁春深，塔铎风鸣满字音。我欲摛毫吟所得，不知何处觅吟心。
天成寺
作者：弘历
朝代：清
体裁：七言律诗

稚冬暖景耐游山，初地天成熟往还。一水拖绅延宝筏，两峰排闼敞禅关。鸟非问法皆吟梵，僧不看经祇爱閒。霄汉之间万松在，好乘清暇试跻攀。
天成寺·其一
作者：弘历
朝代：清
体裁：五言律诗

寻径入林闾，花宫地最初。涧馀春雪脆，窗引竹风徐。山静我来惯，天高佛喜居。两年违相好，五髻只如如。
天成寺·其二
作者：弘历
朝代：清
体裁：五言律诗

名山结四邻，拱伏礼能仁。松色远逾秀，泉声春更新。自能空世谛，顿觉息凡尘。小坐参今昔，谁分主与宾。
天成寺抚观乾隆七年游盘山记因而有作
作者：弘历
朝代：清
体裁：七言律诗

虚窗四启晓霞流，人在层岩最上头。诗句偶拈今日暇，风光宛似昔年秋。泉淙涧底琴音写，峰倚天边画景收。独抚穹碑参结习，转教心恧重来游。
天成寺江山一览阁作·其一
作者：弘历
朝代：清
体裁：五言律诗

香界云千叠，丹梯路几层。峦扉才辟雾，涧道尚馀冰。初狭应祛俗，中宏有上乘。忽然天半坐，疑是月中升。
天成寺江山一览阁作·其三
作者：弘历
朝代：清
体裁：五言律诗

云半是壶中，平临众壑空。梵声遥送雨，幽籁镇吟风。佳趣何人领，忘怀与物同。去年题壁字，烟荔亦蒙丛。
天成寺江山一览阁作·其二
作者：弘历
朝代：清
体裁：五言律诗

万里江山纳，三间轩阁虚。直令忧可忘，到此习全除。嫩草初春破，连林积素馀。如来全体示，而我亦如如。
天成寺江山一览阁作·其四
作者：弘历
朝代：清
体裁：五言律诗

几席飒然清，禅房稍畅情。烟花空有色，山鸟两三声。翠嶂寺前绕，春云户外横。濡毫难得句，万景自天成。
天成寺江山一览阁叠旧韵·其一
作者：弘历
朝代：清
体裁：五言律诗

招提据岭颠，游辔破朝烟。胜地常相忆，危楼重少旋。风幡标妙偈，琴操咽寒泉。安得长无事，山中驻小年。
天成寺江山一览阁叠旧韵·其二
作者：弘历
朝代：清
体裁：五言律诗

阁迥座延风，田盘画景中。纵予双目远，爱彼片霞红。涧户人寻辟，岩题藓自笼。山禽时送语，道与昔年同。
天桥山歌
作者：弘历
朝代：清
体裁：古风

亭子四面云山顶，东瞻案衍拖横岭。岭上天桥对我亭，舆梁谁驾虚无境。仙人来往扶栏游，彼岸奚藉一苇浮。祖龙鞭石空费力，何如天造非人谋。武夷长虹事乃幻，谢傅永安桑海变。恰似嵩山玉女窗，中秋月每从中见。
天池
作者：弘历
朝代：清
体裁：古风

今年春雨佳，处处山泉旺。天池天半渟，漪纹叠溶瀁。半亩虽弗宽，明镜呈无恙。青铜藉旃磨，玻瓈待火匠。漫议秘岩中，江海恣一放。
天池
作者：弘历
朝代：清
体裁：七言绝句

天池有水瀣浆如，仿佛明星玉女居。度难在人宁在境，曰毋错会枕中书。
天池
作者：弘历
朝代：清
体裁：七言绝句

天池荇藻绿绅脩，潜跃悠然鱼数头。放眼昆明有鳞族，故应云表仰朋游。
天池
作者：弘历
朝代：清
体裁：古风

天池谁则见，而每名天池。九霄不可登，地迥率称斯。金阊昔曾游，题兹效彼为。设计地南北，兹高彼实卑。亦有锦鳞泳，亦有文藻披。山腰亦有涧，山脚亦有溪。等级自分明，遂以殊云泥。
天池
作者：弘历
朝代：清
体裁：古风

山不在高有泉灵，一条白玉界瑶青。蓄以为池沄且渟，名之曰天天与宁。朗然洞鉴万物形，初不设照由其呈。奚必荒诞称仙京，陋哉禹锡陋室铭。
天池
作者：弘历
朝代：清
体裁：五言排律

山泉难为贮，贮即称天池。云中浮藻荇，岩顶游鲲鲕。不盈复不涸，有渟亦有漪。秋月喜高印，春风爱静披。一年才一对，坐更无片时。
天池
作者：弘历
朝代：清
体裁：七言绝句

岩腰贮水号天池，峰顶风来泛绣漪。漫拟凭空惊创见，可知由一以生之。
天池
作者：弘历
朝代：清
体裁：古风

楼既已称云，池亦得名天。而况池与楼，孰非天使然。一泓万年清，对宜诸虑捐。咄哉此言失，吾方未歇肩。五载归政后，或可斯流连。
天池
作者：弘历
朝代：清
体裁：五言律诗

细雨看不见，入池原合流。谁云据天半，尚自仰峰头。浅亦梳蒲藻，宽非浴鹭鸥。驰情到江左，曾记有诗留。
天池
作者：弘历
朝代：清
体裁：古风

雨雪今春优，山泉涌无匮。岩半得亩平，天池契名意。座抚玻璃明，沼呈绮縠翠。每来率有诗，每诗必异致。不出癸卯文，云上于天义。
天池一首
作者：弘历
朝代：清
体裁：古风

天池众峭巅，一泓清且泚。閒馆据上方，文石砌旁涘。出水有轻鯈，潜跃忘所以。闯萍秋月间，戢鳞春风里。谁谓涧底沉，乃在云端止。物固视所托，慎之哉君子。
天池二首·其一
作者：弘历
朝代：清
体裁：七言绝句

天半崇山天尚远，砌池贮水即天池。世间一切假名象，原出于人位置之。
天池二首·其一
作者：弘历
朝代：清
体裁：七言绝句

天池半亩静无波，云上于天注鄙他。设曰山灵呈迥镜，临斯照影是嫦娥。
天池二首·其一
作者：弘历
朝代：清
体裁：七言绝句

山半艰逢是亩平，为池堪贮碧波清。故知此举似靳泽，设任流川亦底成。
天池二首·其一
作者：弘历
朝代：清
体裁：七言绝句

此间山半有山池，躗语因高天拟之。试上峰头向下看，笑他名是者为痴。
天池二首·其一
作者：弘历
朝代：清
体裁：七言绝句

每来池藉山泉力，此番山泉盛往时。却讶天池似谓我，春霖增泽倍多斯。
天池二首·其一
作者：弘历
朝代：清
体裁：七言绝句

泌泌澄澄天半池，月情风度回含滋。临观似我三无奉，尺寸田祛一点私。
天池二首·其二
作者：弘历
朝代：清
体裁：七言绝句

山灵泉自涌山腰，贮以为池朗映寮。设匪出山即渗地，疏成沟浍润田苗。
天池二首·其二
作者：弘历
朝代：清
体裁：七言绝句

岩泉出穴本犹微，今日池波练似肥。悟识势因好雨助，不资助者识应稀。
天池二首·其二
作者：弘历
朝代：清
体裁：七言绝句

每对方塘例留咏，不鲜屡见亦何嫌。示机许有鸢飞戾，拘质禁无鱼跃潜。
天池二首·其二
作者：弘历
朝代：清
体裁：七言绝句

砌石成池坦朗如，设其一泄乃无馀。蕴中发外为文者，可以临波一会诸。
天池二首·其二
作者：弘历
朝代：清
体裁：七言绝句

虽曰山泉生不穷，分流亦赖雨增雄。试看鱼跃鸢飞者，敦化都资大德功。
天池二首·其二
作者：弘历
朝代：清
体裁：七言绝句

高低上下本无定，却鲜不为境所移。七字促成命舆去，斯言当否任凭其。
天池二首戏用倒勾韵·其一
作者：弘历
朝代：清
体裁：七言绝句

山泉落涧去无遗，砌石贮之镜面披。我亦不能躗言戒，久哉与号曰天池。
天池二首戏用倒勾韵·其二
作者：弘历
朝代：清
体裁：七言绝句

天上问谁曾见池，设如穷辩义难披。忽然失笑自忘我，云上于天解孰遗。
天津启程回跸之作
作者：弘历
朝代：清
体裁：七言律诗

东巡蒇事沐天恩，迩日愁心望雨烦。祇以陪臣至瞻觐，却听商众献铺敦。每闻歌管翻嫌闹，乍喜归帆渐远喧。不敢如前陈宿愿，将从子矣笑无言。
天津启程回銮之作
作者：弘历
朝代：清
体裁：七言律诗

安福御舻溯海河，夹堤十里备笙歌。迫因希泽方愁已，一任排当懒听他。昨日微零仍即止，今晨略蔚又旋过。农民祗盻银牌喜，未识其心苦若何。
天津回跸之作
作者：弘历
朝代：清
体裁：七言律诗

五日为期詹六日，惕乾望雨竟成孤。民商率与缓征遍，官吏惟惭赐食无。游豫今番诚是愧，流连古训戒非诬。崇禧观驻跸舆叩，曷惠群黎霈泽乎。
天津回銮之作
作者：弘历
朝代：清
体裁：七言律诗

停銮三日此扬舲，行馆回看柳墅青。阅武抡文举次第，直沽塌淀悉情形。独怜民恋就瞻切，常奉慈欢亿万龄。两岸麦苗方勃长，为因望雨意无宁。
天津回銮之作
作者：弘历
朝代：清
体裁：七言律诗

到来日报大田擒，又值讯俘协众忱。似此诸般皆顺意，祗殷一雨独萦心。回思春雪虞孤负，深究盈虚凛酌斟。安福舻窗静拈句，却欣渐远管弦音。
天津回銮之作
作者：弘历
朝代：清
体裁：七言律诗

虔奉慈徽诸礼成，晓乘安福返都京。康强逢吉真惬意，男妇骈随有恋情。夜雨虽微尘已净，朝烟欲泮冷犹轻。究当优霈方纾念，节过清明迫待耕。
天津巡漕御史祝云栋报雨诗以志慰
作者：弘历
朝代：清
体裁：五言律诗

舟行日向东，麦实较西丰。二寸报佳兆，津瀛锡昊穹。敢辞不知足，惟是赖天功。拈笔艰成句，惕虔并切衷。
天津盐政穆腾额报雨诗以志事
作者：弘历
朝代：清
体裁：古风

天津昨岁潦，涸处麦发英。兹得三寸雨，新苗滋葱菁。不惟卜饼饵，大田胥可耕。新年第一喜，闻之感惕并。近畿连朝阴，弗久遂放晴。昨虽见积水，稍解渴望情。讵如此沾膏，春泽利农氓。所隔三百里，何乃殊枯荣。一慰一愧间，慰鲜多愧生。
天津镇总兵苏宁阿报雪诗以志事
作者：弘历
朝代：清
体裁：五言律诗

将诣斋坛宿，入宵密布阴。辰临风以散，南望雾犹沉。岂料六霙霈，积成三寸深。此间仍惜霁，惕慰两萦心。
天津镇总兵苏宁阿盐政董椿各奏报得雪诗以志事
作者：弘历
朝代：清
体裁：七言律诗

月之三日津瀛雪，正是京都阴遂晴。三寸积来厚且渥，二麰滋处密而平。均吾土也洵堪慰，独此阙哉那弗怦。秋雨深沾无碍待，前言自咎失诚贞。
天然三友歌
作者：弘历
朝代：清
体裁：古风

平山之麓可号岭，岭顶乔松岭腰竹。岭之脚更有梅围，是一身而三友足。况胥本性出天然，非藉人工增以俗。是名津逮自东坡，时之良朋称永叔。斯友斯地恰相宜，不可无言过以促。图此者多难偻数，今日此图逢以独。拙速片刻命归舟，萧谡轻风送清馥。
天然树根如意
作者：弘历
朝代：清
体裁：七言绝句

沙堙石抱已多年，倒植亭亭一朵莲。生意如无如孰意，指挥真具大乘禅。
天禄琳琅鉴藏旧版书籍联句
作者：弘历
朝代：清
体裁：古风

上正三节肇春祥，茶宴重华例有常。黄阁玉堂胥就列，赤文仙藻首成章。什研丽则抽中秘，笺授臣邻侍左厢。四库昨曾赓竹素，百城兹又咏琳琅。涵书味复融诗味，挹茗香频沁墨香。照以青藜卑汉阁，积来元圃陋曹仓。府区典籍西都固，美埒球玕禹贡梁。漫诩邺侯签插架，浪吟何氏屋连床。乙光偕赋乙未宴，甲观联披甲子装。各按部分部系句，总胪目举目归纲。宋金鉊椠元明继，经史精华子集襄。续后韦编王弼注，笺依毛传郑公乡。吕诗真鉴属元汴，周礼精锓标建阳。纂附阙官逸教补，解求盲左癖奚忘。腴词音辨唇兮齿，墨守疵攻膏与肓。红印鄂州沾纸湿，缪纹晋第带芸芗。中书劄付胥徒掌，小字巾箱尺寸强。缋匠六经贻越殿，学童四子溯衢庠。详申邹邑推张栻，广梓闽中衍野王。迹对�规尝纪数，类虚班艺匪遗亡。惟欣文景能休养，亦曰明章号治康。五代即隋尚如桧，两家改煦并存唐。考钞涑水聊稽异，鉴刻庐陵肇间行。具本末全启冯谷，念终始典冠羲黄。提其要取括繁冗，纠厥缪爰资救匡。真笔几家窥笔削，确评谁某汇评量。重儓蓝本痴循顾，半壁黄图僻剩杭。上下岁三千可计，寓卮说九百相望。志皆论也迁仍况，蝶或周与绂写庄。争逞仪秦用嬴赵，特模耕织更农桑。洪怀逸少笔随记，程演仲舒意寓良。钟鼎虫鱼亚尔雅，形声点画匹凡将。虞初嗣渐淆群喙，挚别沿徐撷众芳。纫佩秋兰托湘沅，翻阶春草接池塘。拾遗句配黄金匮，九注函翻败锦囊。淮蔡仆碑压山斗，溪潭游记辟蛮荒。博夸五百狐留腋，巧遇一双剑合铓。思颍手排杂琴局，和陶神遇引壶觞。箕弓裘冶兄师教，轮辂水冰宾客场。了识佚名录枚傅，不收新律韵宫商。遗苏文选疑难解，忆杜正宗慨以慷。赋拟青钱盖小技，考凭玉枕祇专长。金源印独畴骖靳，宋影誊佳拟颉颃。闻扩九师通奥窔，说宗七日契微茫。赞爻象彖猜图马，徵夏商周爱饩羊。会读论须淳祐蔡，艳题名讶状元张。颉篇约谱物从朔，内则少仪谦弗遑。年表自然堪缀范，长编焉肯遽侪光。河山故汴雁横塞，风月清波雀处堂。鲁语馀犹传孔圣，台仪精敢企轩皇。全图庚鼎足冠冕，杂记金壶颇博详。屈子志宁在草木，刘郎词早叶笙簧。友朋辋水言都妙，昆弟盘洲誉最扬。写笔钩摹观太乙，琴偏郑重牒文昌。义原靡尽圣经大，音所由生乐记彰。琐载续貂补安取，瑰谭铸象怪何妨。戈矛西蜀乃同室，斧钺东莱空望洋。才隽左司宜柳替，谋深内相为裴伤。大都丛简搜瑜瑾，胜国雕梨太莠稂。王侍书饶瘢且垢，元才子直走而僵。辑今弆古非同事，天禄文渊故别藏。赝制还因重订正，兼权严与判低昂。二坊私版官三舍，诸邸外储内两廊。枢頫璧贞昌晋振，赵韩陈岳廖余汪。流传手眼衡殊允，绘尽须眉兴欲狂。少益贵乎多益善，前思作矣后思臧。盘螭玺叠登璚笈，萦虬章鲜揭宝房。宠贲天颜知有喜，褒题奎翰训无疆。聚珍井井超模范，扫叶纷纷对勘戕。联咏服膺源出水，蒇编拭目派归沧。旧时寝息仰霄汉，此日书声达尚方。铭著昭仁深体验，行斯未逮敢无蘉。
天竺
作者：弘历
朝代：清
体裁：五言律诗

天竺近云林，便途因冉至。溪溯源更清，竹当春益翠。秀润挹明湖，澹泊标初地。冷然磬鱼声，飒尔烟霞意。
天竺寺
作者：弘历
朝代：清
体裁：七言律诗

屈曲泉流绕石林，到来竺宇畅幽寻。了知说法无多子，且喜入山不厌深。七佛总空身语意，三生谁话去来今。未能习静催归辔，已听钟流云外音。
天籁书屋
作者：弘历
朝代：清
体裁：七言绝句

书屋支窗纳众皴，悠然天籁爽心神。四家画卷收檀匣，笑我重儓特认真。
天籁书屋
作者：弘历
朝代：清
体裁：五言律诗

书轩据回巘，万景座前披。苏轼诗中画，王维画里诗。收来岂卷册，赏处合希夷。早识非众窍，何须问子綦。
天籁书屋
作者：弘历
朝代：清
体裁：五言律诗

匆匆且慢行，书屋面前迎。坐可闻天籁，悠然非俗声。畅怀惟至静，谋目足研精。万古山林画，真饶项子京。
天籁书屋
作者：弘历
朝代：清
体裁：七言绝句

四卷贮斯项氏符，输他阁上富藏图。甲辰忆过嘉兴路，却惜子京迹久无。
天籁书屋
作者：弘历
朝代：清
体裁：五言律诗

天籁颜书屋，名因槜李彰。竖峰及横岭，缓范更痴黄。九夏青将绿，三秋丹与苍。所收皆活画，那数项家藏。
天籁书屋
作者：弘历
朝代：清
体裁：古风

径出菁葱巅，境犹峭茜薮。萧然来长风，其音无不有。丝竹早则降，松篁亦弗取。天乐奏天人，宁借伶伦手。可闻不可见，绘事真成后。拟询项子京，活画曾收否。
天籁书屋
作者：弘历
朝代：清
体裁：五言律诗

松柏阴森处，悠然天籁翻。笙簧宁足比，琴瑟尚嫌喧。静揽都无色，清听欲忘言。问谁为伴侣，麀鹿到樊门。
天籁书屋
作者：弘历
朝代：清
体裁：七言绝句

泠泠天籁递窗间，笔砚精良片刻閒。槜李今春过项宅，谓他输此足名山。
天籁书屋
作者：弘历
朝代：清
体裁：七言绝句

碧宇寥寥迥太清，千林天籁作秋声。云山四季赏无尽，底论嘉禾项子京。
天籁书屋
作者：弘历
朝代：清
体裁：古风

窅映岚壑间，威纡亦得路。微闻栴檀香，遂自石桥度。书屋憩予体，閒庭散予步。天籁空中飘，不识来何处。或云自林间，是即牛头树。
天籁书屋
作者：弘历
朝代：清
体裁：五言律诗

阶前大壑深，窗外万峰森。紫翠浑难定，倪黄孰解临。秋光真有脚，天籁不凡音。画景收无尽，奚称项墨林。
天籁书屋
作者：弘历
朝代：清
体裁：七言绝句

项氏阁无惜甲辰，幸收四卷副名新。却欣天籁悠然作，扫尽閒心辨假真。
天籁书屋
作者：弘历
朝代：清
体裁：五言律诗

额檐借槜李，天籁发天香。讵祗欣说项，兼因寓达庄。亦将真迹检，便置个中藏。设以北南较，高他千里强。
天籁书屋作歌自诮
作者：弘历
朝代：清
体裁：古风

大笙小箹籁居中，子京意弗用厥庸。益之曰天寓吹万，胥任自取将无同。然而一再识古迹，谓云忘已瞒庄翁。一之为甚其可再，而我何事寻彼踪。作歌抚卷聊自诮，置之秀水辩安穷。
天籁书屋口号
作者：弘历
朝代：清
体裁：七言绝句

书屋由来学项氏，古香几卷贮名家。云林谩道太著相，祗作旃檀天雨花。
天籁书屋口号
作者：弘历
朝代：清
体裁：七言绝句

林既旃檀屋天籁，绝尘色与不凡声。画中诗即诗中画，笑彼珍藏项子京。
天籁书屋檃括南华语
作者：弘历
朝代：清
体裁：七言绝句

子游问籁答南綦，语固荒唐义可思。莫适为天谁主役，咸其自取怒其谁。
天籁室
作者：弘历
朝代：清
体裁：五言律诗

几曲廊中转，诸奇户外罗。拂岩落飒沓，掠树起婆娑。不藉丹青染，都成黄范科。应嗤元汴阁，收逊此间多。
太古堂
作者：弘历
朝代：清
体裁：七言律诗

佛殿东厢书室清，惭因一宿费经营。虽云成事付不说，未解无为乃至精。山静恰含子西趣，日长雅得小年情。责其潭柘燕京实，此亦诚循太古名。
太古堂
作者：弘历
朝代：清
体裁：古风

堂据金山阴，磴道颇幽阻。凭高缘俯虚，江景豁入睹。庭中一古梅，因之名太古。我往梅开才，我来梅谢久。因悟菀与枯，翻掌无定所。枯恒菀每惭，万事堪絜矩。
太古堂
作者：弘历
朝代：清
体裁：古风

太古堂前一株梅，步来满院香风起。斯之几度致弗一，或逢未开或谢萎。今番所遇实正佳，深白淡红万枝委。和而不同且秀野，冶以为韵非绮靡。或有意博诗与画，古稀无暇且老矣。
太古堂
作者：弘历
朝代：清
体裁：五言绝句

水态将山致，都规唐氏诗。何当蠲万虑，来度小年时。
太古堂对泉有作
作者：弘历
朝代：清
体裁：古风

座对白鹿泉，有堂名太古。泉高与座平，游鱼清可数。渐下汇小池，亦复侵阶础。求仙固诞事，招隐徒虚语。缅思羲皇来，不改者惟汝。
太古堂题梅
作者：弘历
朝代：清
体裁：古风

山堂别一区，迥据山之阴。是日有馀暇，因而偶复寻。古梅植中庭，花谢叶已森。我欲写其貌，惜无貌可临。咄哉此言失，执象宁知音。试看枯寂中，圈圈点点心。
太古室
作者：弘历
朝代：清
体裁：七言绝句

仰睎叠巘俯临池，宇宙以来原有之。我自先忧后乐者，底须高企子西诗。
太和斋
作者：弘历
朝代：清
体裁：五言律诗

邸苑近东厢，文㮰敞肯堂。传餐兼理政，淑气正韶光。不尽椿萱思，依然翰墨香。太和含宇宙，与物乐时康。
太和殿视朝
作者：弘历
朝代：清
体裁：七言律诗

五更微雨鸡鸣止，衮衮千官肃侍仪。金鼎烟中三殿曙，林钟律里八音披。升迁毕谢萃朝彦，职贡例瞻引海夷。蒇事更衣向西苑，出城欲趁晓凉宜。
太和殿视朝
作者：弘历
朝代：清
体裁：七言律诗

曈昽晓阙启芙蓉，香拥金炉露气浓。礼具以时临黼座，乐鸣应月奏林钟。敢云会极还归极，惟奉天宗与地宗。三十六年斯一志，遑因日久懈虔恭。
太岁坛瞻拜
作者：弘历
朝代：清
体裁：七言律诗

先农祭罢恭瞻拜，皇考躬行成例尊。雍正孟春乙卯祀，乾隆继岁丙辰元。钦哉顾諟惟天命，久矣率时溯祖恩。锡岁安民深致恳，万年垂佑永希存。
太常仙蝶诗昔曾问之尚书三泰以为诚有昨召见侍郎德明亦偶言及翼日德明以锦匣呈览并云冬月入蛰每不见兹忽至其家似欲入禁中者然诗以志实
作者：弘历
朝代：清
体裁：五言律诗

蠕动蛰之时，来宾果是奇。异夫群物体，睹此一仙姿。芗久太常号，神超大造司。欣兹百年遇，用志五言诗。
太平庄行宫联
作者：弘历
朝代：清
体裁：联

生机对物观其妙；义府因心护所宁。
太庙
作者：弘历
朝代：清

左庙遵古制，未遑右社筹。入京神主奉，于沈故宫留。别现三官祀，閟堂一律修。五朝藏册宝，名实正相投。
太液冰嬉十二韵
作者：弘历
朝代：清
体裁：五言排律

顺时陈国俗，择地试雄观。号令传河若，威仪纪水官。光凝元玉浦，声咽碎珠滩。散处云驰宇，纷来雪喷湍。端因智独胜，奚必力俱殚。疾以徐斯疾，安其危乃安。御风列应让，逐日夸无难。迅似岩飞电，温知犀辟寒。超群殊闪㸌，作势更媻珊。拟议弦催箭，形容镜舞鸾。一时誇夺帜，独步早登坛。妙义韬钤外，凭人著眼看。
太液池泛舟
作者：弘历
朝代：清
体裁：古风

新水一篙深，载舟犹力弱。偶来弄澄碧，沧浪意可乐。天空凫雁閒，波静鲂鲤跃。是时春始半，夹岸夭桃灼。旋惹东风吹，红英贴波落。韶华固不牢，长歌兴所托。
太液池泛舟
作者：弘历
朝代：清
体裁：七言律诗

新涨轻黄酒似鹅，兰舟太液漾晴和。波间藻叶冰融展，堤外杨丝日暖拖。景美真如天上坐，花迟讵拟雾中过。棹讴不用黄头发，凫雁皆能水调歌。
太液池泛舟
作者：弘历
朝代：清
体裁：七言律诗

春信今年早去年，花朝花事已堪怜。漂桃留得三分色，度柳分来几缕烟。鸟语向人偏絮聒，天光蘸水越澄鲜。素怀雅契虚舟乐，任泊青蒲白芷边。
太液池泛舟
作者：弘历
朝代：清
体裁：七言律诗

液沼冰融可泛舟，致斋前偶试清游。还宫况此为路便，监水因他作楫求。鱼跃雁回化工畅，天光云影静机投。鸣榔声里忙登岸，为接军书报置邮。
太液池泛舟
作者：弘历
朝代：清
体裁：古风

翠銮停柳岸，游龙荡兰渚。岸芳已蔫绵，渚禽亦容与。作监念水舟，对时思相辅。御桥螮蝀横，团殿松杉古。飞雨忽棼丝，溟濛迷处所。
太液池泛舟
作者：弘历
朝代：清
体裁：七言律诗

菰蒲萧瑟飐秋烟，玉蝀桥边偶放船。俯数游鳞圆沼澈，仰观回雁朔风传。剧怜西昊清凉候，胜读南华十七篇。物物羲经真易简，天机岂待悟鱼鸢。
太液池泛舟·其一
作者：弘历
朝代：清
体裁：七言绝句

初生春水绿波清，六棹兰舟送以轻。不廿日前朅尔忆，拖床曾是碾冰行。
太液池泛舟·其一
作者：弘历
朝代：清
体裁：七言绝句

朝晴夜雨果然宜，淡沲紫霞泛液池。底识甘膏南亩渥，堤杨犹带露珠垂。
太液池泛舟·其一
作者：弘历
朝代：清
体裁：七言绝句

玉蝀桥头驻六骢，溶溶太液一舟通。苑花堤柳添烟景，弱苇新蒲茁露丛。
太液池泛舟·其三
作者：弘历
朝代：清
体裁：七言绝句

漭沆澄波叠翠涵，天光云影适来参。独舂依苇毵毵白，远嶂疏眉淡淡岚。
太液池泛舟·其三
作者：弘历
朝代：清
体裁：七言绝句

黄薰岸柳绿生莎，春意舒迟觉渐多。漫惜新花犹未发，雪英缬树匪梅何。
太液池泛舟·其二
作者：弘历
朝代：清
体裁：七言绝句

冬宜紫禁夏宜园，还跸因抡新状元。吁俊敕几慰雨后，趯台薰景便中论。
太液池泛舟·其二
作者：弘历
朝代：清
体裁：七言绝句

永安白塔矗岧峣，掬手波中若可招。冰水设还相较量，究欣漾影此为遥。
太液池泛舟·其二
作者：弘历
朝代：清
体裁：七言绝句

烟中楼阁座中移，雨后风光慰后思。忧虑勾消诗数首，清和恰似昨年时。
太液池泛舟·其四
作者：弘历
朝代：清
体裁：七言绝句

树沃浓青花发红，畴人占节报南风。一般西苑经行处，却与前朝迥不同。
太液池泛舟·其四
作者：弘历
朝代：清
体裁：七言绝句

苍云缥缈望瀛台，分付吟情俟再来。登岸合教还紫禁，封章应有待批裁。
太液池泛舟即事·其一
作者：弘历
朝代：清
体裁：七言律诗

锡宴花门备礼容，乘閒蓬岛泛游龙。仍携帕首俾同乐，所喜葵心总致恭。春水生来兰叶细，霁烟低处柳条浓。西瀛试问为何若，道是真如天上逢。
太液池泛舟即事·其二
作者：弘历
朝代：清
体裁：七言律诗

半月韶光尔许殊，冰消漭沆水平湖。更逢雨霁祥晖候，可唤仙游碧海图。理趣鸢飞复鱼跃，生机白芷与青蒲。对时怀远胥和顺，益凛亏盈奉化枢。
太液池泛舟即景杂咏·其一
作者：弘历
朝代：清
体裁：七言绝句

液池春水恰胜篙，浅漾靴纹静息涛。素艇居然利转动，层楼傍岸系龙艘。
太液池泛舟即景杂咏·其七
作者：弘历
朝代：清
体裁：七言绝句

三海何曾五里遥，㭬人张大笑前朝。心无俗便神仙境，韩众安期底用招。
太液池泛舟即景杂咏·其三
作者：弘历
朝代：清
体裁：七言绝句

水面楼台镜里图，当年佔毕记曾吾。庭前菶菶萋萋者，几换新梧伴旧梧。
太液池泛舟即景杂咏·其二
作者：弘历
朝代：清
体裁：七言绝句

第一名泉远溯津，新波暗长拍船唇。书云回雁即去雁，字柳今人非昔人。
太液池泛舟即景杂咏·其五
作者：弘历
朝代：清
体裁：七言绝句

烟光澹澹接波光，松色青青柳色黄。凫雁翱翔真得所，笑他也自托君王。
太液池泛舟即景杂咏·其八
作者：弘历
朝代：清
体裁：七言绝句

承光台殿郁嵯峨，金踬元颠明复磨。祗有东厢古松树，春来依旧发新柯。
太液池泛舟即景杂咏·其六
作者：弘历
朝代：清
体裁：七言绝句

过闸还须小步堤，犁然水便有高低。又看桂棹兰桨荡，聊为乘閒快觅题。
太液池泛舟即景杂咏·其四
作者：弘历
朝代：清
体裁：七言绝句

春菜青随冬菜生，园欣丰泽重农情。即看土脉含香润，指日行将此试耕。
太液池泛舟游览遂至画舫斋·其一
作者：弘历
朝代：清
体裁：七言绝句

堂出漪澜早备舟，遂教六棹奏黄头。溶溶春水新波漾，北液今朝作创游。
太液池泛舟游览遂至画舫斋·其三
作者：弘历
朝代：清
体裁：七言绝句

新蒲刺绿微微出，弱柳薰黄渐渐浓。琼岛入来白塔影，回瞻错认北高峰。
太液池泛舟游览遂至画舫斋·其二
作者：弘历
朝代：清
体裁：七言绝句

三面红墙映水光，精蓝间出梵云翔。御河桥接通津亘，南望横拖玉蝀长。
太液池泛舟游览遂至画舫斋·其四
作者：弘历
朝代：清
体裁：七言绝句

行行近岸肩舆候，清憩何妨趁暇几。了识书斋称画舫，笑斯泛者舫宁非。
太液池观荷词四首·其一
作者：弘历
朝代：清
体裁：七言绝句

宿雨初收太液池，红花总是出尘姿。巧逢鸣跸旋清禁，似向人言正好时。
太液池观荷词四首·其三
作者：弘历
朝代：清
体裁：七言绝句

香霞难想檀兮麝，文锦何妨绿与红。却恨春明真梦语，独教佳景让秋风。
太液池观荷词四首·其二
作者：弘历
朝代：清
体裁：七言绝句

迹久泥深花最稠，西池原在帝王州。人间若复方君子，应是八元八凯流。
太液池观荷词四首·其四
作者：弘历
朝代：清
体裁：七言绝句

等閒未放撷芳船，叶叶花花契静缘。读遍三唐采莲曲，阿谁不是爱妖妍。
太液泛舟
作者：弘历
朝代：清
体裁：七言律诗

宿雨初收晓露传，微风水面送轻寒。新荷才点田田叶，激石微添细细湍。团殿平临紫虚表，趯台南指绿云端。泊舟底识添游兴，岸柳烟丝润未乾。
太液雨泛·其一
作者：弘历
朝代：清
体裁：七言绝句

玉蝀桥边候綵舟，横流适可命黄头。新蒲弱柳烟丝罥，妙与方壶绘幻浮。
太液雨泛·其三
作者：弘历
朝代：清
体裁：七言绝句

迎眸北岛复南台，面面珠帘未捲开。今日清游馀兴在，波光潋滟待晴来。
太液雨泛·其二
作者：弘历
朝代：清
体裁：七言绝句

菜花结子麦抽芒，畅好烟畦润露光。谁识九天城阙里，许多农景貌江乡。
太白山歌题王蒙画卷
作者：弘历
朝代：清
体裁：古风

曾读昌黎作，太白山高三百里。又忆子美句，青鞋布袜从此始。诗人往往为豪游，兴属云霞气薄秋。如彼所为未可效，祇馀名迹置案头。壮哉王蒙太白图，郁葱��有是乎。一览不啻登鸟道，直与颢气相吸呼。秀钟金星切旻昊，岩峦既雄复窈窱。洪荒以来冰雪存，故知绝顶无凡草。苍松丹槲纷轇轕，万派流泉奔涧活。桥通林豁出梵宫，千古高僧閟衣钵。层峰巀嶭怪石磷，皓然雪积荷叶皴。是宜白足脩净业，乃见松下排衙人。作者之意弗易揣，曰为左庵特图此。左庵山樵两不知，云烟过眼而已矣。
太虚亭
作者：弘历
朝代：清
体裁：七言绝句

太虚亭上纵遥目，一片晴光千里俱。快意不关林壑美，却因农庆忆杭苏。
太虚室
作者：弘历
朝代：清
体裁：古风

山体则为实，山用斯含虚。中孚著妙义，其吉及豚鱼。书室一顾名，会心足起予。点笔即成章，聊付壁间书。
夷齐庙
作者：弘历
朝代：清
体裁：七言律诗

墨胎或谓夷齐姓，劭谓夷之君姓然。千古氏谁能辨实，二人行果足称贤。顽夫廉以懦夫立，公信原兼公达传。古庙瓣香仍下拜，清风飒飒起遥天。
夷齐庙
作者：弘历
朝代：清
体裁：七言律诗

得圣之清孰与齐，首山途便此凭跻。为传公信及公达，底较辽西复陇西。宋代何须锡圭冕，伊人本自视涂泥。史迁慨羡青云士，未识浮名本稗稊。
夷齐庙
作者：弘历
朝代：清
体裁：七言律诗

轩冕泥涂是本肠，肯容儒雅污冠裳。薇苓依旧西山岵，顽懦羞登夫子堂。只为心惭踪异武，敢将口实罪归汤。岂争陇右还蒲左，天下清风尽首阳。
夷齐庙即事
作者：弘历
朝代：清
体裁：七言律诗

廿馀年复翠华临，往事依然一摘吟。祗惬西文养老志，未俞周武吊民心。水如孙楚肱曲枕，石耐米颠罄折寻。叩不足当当下拜，清风千载故应钦。
夷齐庙四景 其一 孤竹城
作者：弘历
朝代：清
体裁：七言绝句

令支让国先延陵，孤竹谁知中子名。太白一篇真卓识，淮南尺布独何情。
夷齐庙四景 其三 屈蟠松
作者：弘历
朝代：清
体裁：七言绝句

清风台畔屈蟠松，偃折盘盘翠越浓。高咏西山采薇句，果然无碍后凋逢。
夷齐庙四景 其二 揖逊堂
作者：弘历
朝代：清
体裁：七言绝句

堂名揖逊是谁题，回蹠评量语不稽。迁也亦知天道否，千秋尸祝属夷齐。
夷齐庙四景 其四 清风台
作者：弘历
朝代：清
体裁：七言绝句

滦水回环曲抱洲，崇台百尺枕清流。乔松古籁拂衣落，快与前贤共唱酬。
夷齐庙题偃松叠戊戌韵
作者：弘历
朝代：清
体裁：古风

戊戌阅今又五载，偃松古干曾无改。忽然失笑斯小哉，万古夷齐名此在。夷齐松不期人知，而我为图更咏诗。是诚弗识端与倪，扫尘念倩天风吹。
夷齐松歌
作者：弘历
朝代：清
体裁：古风

有山盘盘，有水潺潺，逢二老兮其间。远而望之，前者友而后者恭，若伯仲也。近而睇之，日斯迈而月斯征，乃同根生也。二老之芳踪，吾不得而知也。考之古则有其人，曰夷齐也。夫何饿西山而僵仆者，挺朔漠而轮囷。惟彼与此兮，孰主孰宾。岂惟周粟之不食兮，盖自赋质以来曾烟火之未亲。讵黄农虞夏之不可见兮，元黄初判落落者与天地而长存。雪覆曦暄，何凉何燠。夏茂冬彫，何同何独。兽伏鸟栖，何徵何逐。胡倚嬴封，何荣何辱。吁嗟大隐兮，视此山木。
夹竹桃
作者：弘历
朝代：清
体裁：七言绝句

劲绿柔红三两枝，倚风清影故差差。品题漫倩徐黄笔，却喜微之七字诗。
夹竹桃
作者：弘历
朝代：清
体裁：五言律诗

潇洒绿阴浓，嫣夭绛玉茸。北窗君子傲，南国美人逢。长养全忘夏，招呼欲友松。虬枝方落落，云且待三冬。
夹竹桃
作者：弘历
朝代：清
体裁：古风

琅玕其叶云霞瓣，无香有韵宜清玩。绿阴池馆露华滋，今夕何夕见此粲。潋潋桃笙泛碧涛，元和佳句想士曹。连昌宫中满宫竹，又有墙头千叶桃。
夹竹桃
作者：弘历
朝代：清
体裁：七言绝句

竹比丰标桃比芳，因风只少透帷香。河阳县里元都观，髣髴刘郎会阮郎。
奇树歌
作者：弘历
朝代：清
体裁：古风

久竹青宁古或闻，异哉此树非木群。木乎石乎难疏分，我忽逢之清卫濆。下临流水上干云，盘根错节如髡屯。两株直耸拿轮囷，华清一树其子孙。小试成仙左骑军，兴来命笔传其神。
奇石蜜食·其一
作者：弘历
朝代：清
体裁：七言律诗

服食明垂贡旅獒，苑中初熟绿蒲萄。昔同目宿原有子，此便离支宁比高。广志徒传三种色，燕歌休诩一杯豪。奇石蜜食宾方物，慎德那辞乾惕劳。
奇石蜜食·其二
作者：弘历
朝代：清
体裁：七言律诗

枝叶蝉封献者同，碧琉璃颗独中空。采条移植上林茂，结实颁餐造物功。欲笑酦醅歌太白，直疑崖蜜咏坡翁。本来无子根何托，鸡卵谁先辨岂穷。
奉圣母命赋得万年枝上日初长
作者：弘历
朝代：清
体裁：七言排律

琪树托根兰殿旁，茏葱布影玉阶苍。承温枝爱春曦丽，含润叶浮晓露瀼。疑是再中金鸟驻，那如无据紫鸾翔。内臣报觉莲壶永，宫女量同綵线长。瑞气氤氲依干护，和风淡澹拂柯香。非关上苑虚传号，喜映东朝实兆祥。谢氏芝兰宁比数，周家姜姒共辉光。延庥袭庆歌苞茂，万岁千秋奉寿康。
奉差问事侍郎松筠奏至卫辉办彼处被水情形诗以志事
作者：弘历
朝代：清
体裁：七言律诗

奉差所问原他事，遇沴勤民是足嘉。可惜逢年多被旱，忽闻浸水实堪嗟。觅船编筏勤救渡，查户赈民慎漏差。传谕抚臣急赒恤，恻然南望又愁加。
奉皇太后出口行围撰吉起程即事十韵
作者：弘历
朝代：清
体裁：五言排律

习武兼观俗，遵循家法常。鸿规思缵绍，鹤算喜康彊。隔岁巡边徼，乘时选猎场。所期绥内外，即以靖封疆。启跸撰良日，横鞭趁晓凉。都人传燕喜，卫卒逞鹰扬。列嶂挼蓝近，千畦环秀长。朗悬晴霭碧，香拥午云黄。随驻行秋辇，行临避暑庄。卷阿留胜迹，泉石待徜徉。
奉皇太后游虎邱即景·其一
作者：弘历
朝代：清
体裁：五言律诗

閒登海涌峰，雨洗绿鬟浓。古迹多留咏，春郊尽力农。云楼既虚敞，月牖且从容。最引予心慕，虞歌每每逢。
奉皇太后游虎邱即景·其三
作者：弘历
朝代：清
体裁：五言律诗

梅绽三分白，麦抽千亩青。饮泉思陆羽，卓锡拟支硎。云罨石常润，风和草亦馨。智仁山水德，乐寿颂慈宁。
奉皇太后游虎邱即景·其二
作者：弘历
朝代：清
体裁：五言律诗

谁云金宝气，化作虎丘山。西踞瞻湖墅，东临镇市阛。岩姿浮刻削，涧响泻潺湲。听法犹存石，生公旧往还。
奉皇太后游香山
作者：弘历
朝代：清
体裁：五言排律

逭暑山中好，迎秋楼上宜。敬陪王母驾，催进侍臣诗。掖辇登云巘，搴帘俯月楣。鸟歌长寿曲，花发驻春枝。峦谷窗前罨，町畦座里披。西成应指日，堪以博慈怡。
奉皇太后登岱麓
作者：弘历
朝代：清
体裁：七言律诗

十八盘前候大安，天门双辟倚栏干。万年王母会仙母，此日和鸾接彩鸾。云看吐吞成幄幔，辇教扶掖度㠝岏。南山献寿无须比，宝算崇齐泰岳端。
奉皇太后观灯即席得句
作者：弘历
朝代：清
体裁：五言律诗

东陆春新立，中霄月上弦。观灯迎望夕，行庆趁斋前。礼以家人重，养惟天下全。并隆虽在敬，祗益惜华年。
奉皇太后驾游香山即景成诗
作者：弘历
朝代：清
体裁：五言律诗

山椒迎凤驭，袆翟降仙庄。晴巘芙蓉紫，风坡萝薜香。新秋宜宴衎，是地足清凉。要识慈颜豫，如云欲酿黄。
奉移孝贤皇后梓宫于静安庄凄然神伤抆泪赋此
作者：弘历
朝代：清
体裁：七言律诗

凤�平明将奉移，欲留不住我心悲。幽宫閟殿仍同叙，旧感新愁并一时。廿载恩情惟梦会，千秋懿德尽人知。重垣纵复如中禁，肠断荒郊朔籁吹。
契阔谁弗念贤劳我亦关征番实非已望捷刻无閒
作者：弘历
朝代：清
体裁：五言绝句

近穴当擒兔，犁庭等艾菅。红旗伫将至，指日凯歌还。
奕局谣咏刘璟事
作者：弘历
朝代：清
体裁：古风

奕局纵横十九路，有直无曲平如砥。燕王对奕夫何人，其人谷府之长史。不可让终不敢让，棱棱气早难折矣。狱中徽发竟自经，节概伯温真有子。正言弗屑学魏徵，遗直魏徵应愧死。
奥旷室
作者：弘历
朝代：清
体裁：七言绝句

一室内空外复空，石林护径写王蒙。放弥六合卷藏密，奥旷由来方寸中。
奥旷室
作者：弘历
朝代：清
体裁：古风

书室名奥旷，其义实可思。譬之人一心，方寸万事为。奥则寸之蕴，旷则万之施。旷为廓然公，奥乃顺应基。奥而弗具旷，城府深非宜。旷设非出奥，放荡安穷其。在易有名言，弥藏互相资。斯诚为学方，渠宁缀景奇。
奥旷室
作者：弘历
朝代：清
体裁：五言律诗

于奥兼致旷，所欣斯室兼。假山藏径路，真树避楣檐。境与目为永，情将景共恬。无僧可携至，携则论华严。
奥旷室
作者：弘历
朝代：清
体裁：七言绝句

入幽得廓意怡然，七字成章便向前。几席清凉笔砚洁，笑斯曾未久周旋。
奥旷室
作者：弘历
朝代：清
体裁：古风

回廊才数曲，已觉奥且遏。虚室刚三间，又喜旷而豁。逐境易其观，讵得谓明达。所以穷理者，去滞贵活脱。室乃付不知，名言等摽末。
奥旷室
作者：弘历
朝代：清
体裁：古风

奥以言其蕴，旷实展厥司。廊固曲而折，室乃虚且夷。虽曰即境名，所包理无遗。内圣与外王，廓然顺应为。
奥旷室
作者：弘历
朝代：清
体裁：五言律诗

奥则难为旷，旷于奥益佳。生机铺绿草，嘉荫覆高槐。委宛来延步，虚明坐畅怀。率然成五字，殊不费安排。
奥旷室
作者：弘历
朝代：清
体裁：古风

奥斯艰致旷，旷亦难为奥。既奥而复旷，合撰萃双妙。古柯矗前庭，怪石垒傍峤。游目可通灵，骋怀亦观徼。坐此玉壶冰，无照无不照。
奥旷室
作者：弘历
朝代：清
体裁：七言绝句

奥者秘兮旷者空，似相枘凿弗相通。十方横遍竖三际，岂不容于方寸中。
奥旷室
作者：弘历
朝代：清
体裁：古风

寻径殊致奥，推窗又觉旷。二不可阙一，宜游复宜望。设其懒望游，芸编插架上。耽书缘犹宿，开卷益非妄。奥欲穷物理，旷欲廓心量。触目资进德，勤学安可忘。
奥旷室
作者：弘历
朝代：清
体裁：古风

既奥复致旷，得旷原于奥。放弥卷退藏，相资契理要。曦窗受雍融，石径延窅窱。兰蕙报春芳，松筠标古操。摛词欲捐妍，观静因知妙。
奥旷室
作者：弘历
朝代：清
体裁：古风

旷因奥而致，奥以旷斯奇。奥失旷艰涩，旷弗奥支离。既堪寓托怀，亦可譬遣辞。虚室付无言，是谓真得之。
奥旷室
作者：弘历
朝代：清
体裁：五言律诗

旷斯艰致奥，奥复旷尤奇。缭矣步非险，坦然心与怡。随时堪悟理，即境亦成诗。诗兴于何契，密藏放则弥。
奥旷室
作者：弘历
朝代：清
体裁：古风

月廊通曲奥，云牖含虚旷。得槩既不一，会趣亦殊状。清音凭暗泉，静寄对奇嶂。位置信远俗，俯仰堪生畅。而何每慊然，未敢吾心放。
奥旷室有会
作者：弘历
朝代：清
体裁：古风

奥旷夫何似，大似人之心。方寸蕴胸中，危微谁能寻。而所包甚广，无间幽及深。纵横大千界，上下古与今。奥旷有如是，丈室奚足任。一念苟弗正，可畏天难谌。守约亦非难，虞书曰惟钦。
女乐
作者：弘历
朝代：清
体裁：古风

女乐于古无，周末始间置。不朝孔子行，父母邦之义。洪涯托三皇，荒诞传何自。汉武乃创设，以待无妻士。战在鼓其勇，斯实不经惠。侵寻至唐宋，公然有官伎。白苏犹不免，其他奚足议。功令久所禁，越前诚善制。至于宫禁中，歌舞或应备。霓裳广众观，此更成何事。本朝踵胜朝，向亦有其队。康熙不盈千，贞观三千出。雍正益沙汰，十祗存三四。所司请踵行，初未解吾意。吾意非沽名，盖欲究实际。且如梨园部，自有几出类。拔诸九御列，不可复执艺。即其庸众流，岂令终老肄。为期既弗长，为业安能诣。不如尽去之，代之以宦寺。内外可通用，洒扫仍不废。逮今卅馀年，始终如一致。亦弗颁明禁，拂人何必试。但读斯诗者，或可动深思。
女史陈书出海大士像用其子陈群题句韵
作者：弘历
朝代：清
体裁：七言绝句

厜㕒宴坐贝多平，天水空涵石竹清。示现漫云出海像，如来如是本圆成。
女萝
作者：弘历
朝代：清
体裁：古风

女萝本柔物，赋性善依倚。不励自立心，曾无无耻耻。古柏干青云，生意殊未已。女萝羡高标，欲因以托已。攀援上绝顶，亚枝吐繁蕊。初犹藉其势，与柏相表里。继则窃其权，岂肯知足止。雨露所滋润，惟萝受之耳。束缚偃矫身，乃日以槁死。我惜柏失计，祸匪因萝起。君子近小人，害不视乎此。
如亭叠癸卯韵
作者：弘历
朝代：清
体裁：七言绝句

游晞向远喜明虚，艳冶犹迟韶景初。偃息斯亭待十岁，视之何异睫眶如。
如亭口号
作者：弘历
朝代：清
体裁：七言绝句

如为言乃表相似，既已成亭那更如。金不博金诚佛语，笑予题额涉多馀。
如亭口号
作者：弘历
朝代：清
体裁：七言绝句

小亭四柱颇延虚，拟待他年乐遂初。徙倚片时疑信半，未知此意可能如。
如园
作者：弘历
朝代：清
体裁：古风

一如莫不如，园门西向开。有水亦清泠，有山亦崔嵬。罨窗者是柳，植盆者是梅。色色形形中，如是无言该。所以释迦老，得号曰如来。
如园
作者：弘历
朝代：清
体裁：七言律诗

借问如园何所如，金陵徐邸肖为诸。昨春游赏景犹是，胜国兴亡事已虚。岸柳梳风黄渐染，盆梅烘日白将疏。流阴不住原常住，去岁今年岂异初。
如园
作者：弘历
朝代：清
体裁：古风

偶为如园游，因绎如之意。金仙曰如来，无无非我事。己心度人心，乃亦如之义。圣门谓强恕，一字诸义备。不欲勿施人，训雍即渊次。
如园
作者：弘历
朝代：清
体裁：七言律诗

南北临衢各筑垣，过来复道便如园。有泉有竹清幽致，曰室曰斋淳朴敦。境写中山遥古迹，石移西岭近云根。迩方小得心怀畅，景对南薰略可论。
如园
作者：弘历
朝代：清
体裁：七言律诗

复道行空界苑垣，过来石径即如园。东偏总以弗恒到，创境讶成那忘言。偷度春光夏仍季，却看瀑布水犹翻。徘徊未免因生愧，何事若亭复若轩。
如园
作者：弘历
朝代：清
体裁：七言律诗

如园本以肖江南，淑景金陵近可探。甲第依然说徐达，梵宗云是号瞿昙。可知空色非二谛，慢忆豫游驻六骖。静室无言坐调御，前三三即后三三。
如园
作者：弘历
朝代：清
体裁：七言律诗

如园本是肖江南，今日江南肖实堪。绿柳红桃含润泽，明亭暗窦致差参。背风竹色当前翠，藉石波光彻底蓝。复道行空过咫尺，熙春隔岁一寻探。
如园
作者：弘历
朝代：清
体裁：七言律诗

岂不园中咫尺近，自春徂夏未经临。了知砌卉过红雨，且喜庭柯羃绿阴。步处假山势展画，引来活水韵调琴。如斯美景多虚掷，却笑其初结搆心。
如园
作者：弘历
朝代：清
体裁：古风

忆昔游建康，瞻园爱其景。归来爰肖之，信如卷阿境。斯岂类新丰，彼以都城整。徒供耳目娱，吾过吾早省。吴民爱戴情，实缱心头永。
如如室
作者：弘历
朝代：清
体裁：七言绝句

不临静室几年馀，芸亦陈编纱亦疏。生白坐来应笑我，输他止止自如如。
如意室
作者：弘历
朝代：清
体裁：五言律诗

总角读诗书，乐群识字初。讵知有如许，斯岂意能诸。俶景新芸阁，明光旧绮疏。拈须七旬六，故我也惭与。
如意室述怀
作者：弘历
朝代：清
体裁：五言律诗

此室幼居曾，偶来感弗胜。无端朝夕里，不觉岁年增。墙见真徒语，庭趋那再能。踟蹰缅如意，可未负丕承。
如意湖
作者：弘历
朝代：清

塞水恒流此处渟，柳湖莲岛偶募形。烟容波态皆如画，属意悠然在杳冥。
如来影盘山千相寺石上有如来影像诗以咏之
作者：弘历
朝代：清
体裁：古风

如来无物不如来，无物不如本无物。岂于石上独留迹，得毋此石非真佛。无物非佛，石岂独非。亘劫色相，不长苔衣。君不见古德跏趺背佛殿，自谓能参言语断。此事瞒人那易瞒，识者嗤为担板汉。
妙严室
作者：弘历
朝代：清
体裁：七言律诗

疆拓因来四卫拉，寺营爰肖三摩耶。花宫具见严而妙，别室还饶清且嘉。弹梵禽音出松架，叠屏山翠入窗纱。即声即色皆香气，童子当年悟未差。
妙严室六韵
作者：弘历
朝代：清
体裁：五言排律

梵寺肖三摩，文轩别一窝。当秋常至止，值暇听波罗。䅶水带峰鹫，香林襟岭螺。凭窗参妙偈，摛管得新哦。那有寒山入，堪招玉局过。天花都不著，幽籁拂云和。
妙应寺八韵
作者：弘历
朝代：清
体裁：七言排律

遵纶增位祀前朝，礼毕更衣憩梵寮。五百馀年传妙应，新正令日现祥标。法轮廿丈谁飞陟，瑞帛一端自缀飘。不后不前千叟宴，祝禔祝寿晓春朝。艳称虽弗为宣付，顶礼亦非禁众翘。迎迓异哉致韩疏，荒唐久矣息童谣。幻真真幻谓何谓，空色色空超又超。七字偶然为纪实，传讹防彼递腾嚣。
妙达轩
作者：弘历
朝代：清
体裁：七言绝句

梵宫南首搆岩轩，妙达楣间额两言。佛法由来通世法，妙何因达在心存。
妙达轩
作者：弘历
朝代：清
体裁：七言绝句

达于物在妙于心，内外分明理可寻。解脱拟将忘一切，愁仍望雨那能禁。
妙达轩·其一
作者：弘历
朝代：清
体裁：七言绝句

两株银杏峙堂襟，栉栉青云布爽阴。几百年前此谁赏，茏葱惟是照无心。
妙达轩·其二
作者：弘历
朝代：清
体裁：七言绝句

构葺今轩依古树，穆然古意得今来。便教充诎人居此，应亦神心妙达开。
妙达轩口号
作者：弘历
朝代：清
体裁：七言绝句

两株银杏千年古，一所山轩三架清。到此神心真妙达，不知孰佛孰众生。
妙达轩咏双银杏树
作者：弘历
朝代：清
体裁：七言律诗

双株银杏峙轩前，种不知其千百年。高久出檐张翠盖，深原笼砌映文筵。达观入目近兮远，妙契忘归蹄与筌。结习从来戒留滞，促成七字便言旋。
妙香室
作者：弘历
朝代：清
体裁：七言绝句

莲宫精舍倚山腰，一俯云窗尘念消。自有岩花霏净馥，沈檀火气那须烧。
妙高台
作者：弘历
朝代：清
体裁：五言律诗

玉京一峰秀，浮至水中央。此是最高处，快观千里长。从来无旱涝，谁说有沧桑。笑失中原者，仍誇天堑强。
妙高堂
作者：弘历
朝代：清
体裁：五言律诗

不到凡尘处，惟应颢气俱。近山都拜下，一室若栖无。观妙宁须李，称高欲笑苏。明春伏牛上，试与问同殊。
妙高堂
作者：弘历
朝代：清
体裁：古风

前岁驻金山，妙高俯澄瀛。今日游香山，妙高仰崚嶒。俯仰得会心，犁然今昔情。而此方寸内，夫岂稍变更。八识率幻因，俯仰原虚名。玉局冁然笑，笑复多斯评。
妙高堂
作者：弘历
朝代：清
体裁：古风

园中最高峦，为堂则已古。岂必远言他，七十四年处。多半未知妙，耳顺不踰矩。乘閒每一临，亦常无欲睹。忘物之未能，终愧老氏语。
妙高堂
作者：弘历
朝代：清
体裁：五言律诗

园内斯堂迥，骋眸万景开。林峦供俯照，霄汉与平陪。碧海分明是，金山仿佛猜。妙高诚在此，玉局小乎哉。
妙高堂
作者：弘历
朝代：清
体裁：五言律诗

园内最高处，诸峰莫与齐。直临半空白，俯畅一川低。颢气堪平吸，浮邱可右携。是宜诸虑净，忆旧每悽兮。
妙高堂
作者：弘历
朝代：清
体裁：五言律诗

园内最高山，每来必陟攀。人间尘不到，松下鹤常还。禅悦缅随喜，今题怡昔颜。东坡造初地，不拟透重关。
妙高堂
作者：弘历
朝代：清
体裁：七言律诗

园里有山此最高，奎章兴拟大苏豪。易金何必招提建，留带还嫌名象操。云外一峰现狮吼，风前万树捲江涛。两言意永奚烦缀，绎咏徒劳首重搔。
妙高堂
作者：弘历
朝代：清
体裁：古风

堂名肖浮玉，所异山与水。俯视林海翻，鲸波岂殊此。讵必舳舻泛，时有烟云起。乃知奎章垂，初非出虚拟。欲唤彼东坡，斟酌其间理。
妙高堂
作者：弘历
朝代：清
体裁：古风

堂额丽天文，仰缅当年赐。虽举浮玉名，实示大宝意。高乃处众上，妙超无妄义。即景堪会心，讵惟求乐志。于斯一登临，怵然怀守器。
妙高堂
作者：弘历
朝代：清
体裁：古风

妙以高入神，高因妙绝尘。相需相得彰，谁主还谁宾。孰不知其然，拈出始信真。至理非奇谈，髯翁诚仙人。拟登浮玉山，相證以明春。
妙高堂
作者：弘历
朝代：清
体裁：古风

妙则无不高，高益增厥妙。相资相得彰，斯堂荟其要。千峰濯雨足，万林朗曦照。有欲无欲乎，大块文章窍。静晤合忘言，那更观其徼。
妙高堂
作者：弘历
朝代：清
体裁：七言绝句

妙高名取或因苏，高喻有而妙喻无。明岁江天寺中景，一时逸兴早飞吾。
妙高堂
作者：弘历
朝代：清
体裁：五言律诗

妙高所以妙，高处更谁同。万景无遁象，太虚有不空。身将心共适，机与物皆融。奋迅蹲狮子，如闻善吼雄。
妙高堂
作者：弘历
朝代：清
体裁：七言绝句

妙高数典自苏家，缩地那论同与差。骋目片时鸣辔去，无劳庚子和吟叉。
妙高堂
作者：弘历
朝代：清
体裁：古风

妙高此旧名，津逮从玉局。山过氐父崇，水无扬子绿。然则何由称，得一或两足。拘墟甚无谓，齐物可三复。飞兴斯不无，游目至浮玉。
妙高堂
作者：弘历
朝代：清
体裁：古风

忆我甫六龄，塞园即居此。忽忽阅流阴，七十二年矣。以曰为学功，那识精微旨。以曰为政方，岂协平成理。内外两茫茫，一贯多惭耳。惟是知惭心，矻矻勉不已。
妙高堂
作者：弘历
朝代：清
体裁：七言绝句

数典妙高同玉局，遂因缱绻至金山。岂缘江景致人恋，亲切民情方寸间。
妙高堂
作者：弘历
朝代：清
体裁：古风

数典自金山，玉局标禅旨。妙具色之蕴，高揭空之理。江天有若斯，塞岭宁殊彼。绿波万顷临，容裔以渺瀰。印公夺带处，亦有泉绅委。明年复南巡，待之以弹指。
妙高堂
作者：弘历
朝代：清
体裁：七言律诗

普门院侧妙高堂，瞻拜因之小憩偿。大士本来无相示，髯翁翻以得名扬。昨年今日何分别，燕北江南孰幻常。七字促成命舆去，未能消得个中忙。
妙高堂
作者：弘历
朝代：清
体裁：古风

浮玉之妙高，本在万水中。狮园之妙高，斯在万山丛。此名取诸彼，曰异乃大同。试思定名始，是谁为之宗。山水颠倒谓，夫有何弗通。一定不可易，于理微欠融。妙高诚妙高，吾闻自坡翁。
妙高堂
作者：弘历
朝代：清
体裁：古风

登山必登高，称堂乃称妙。一二二而一，是曰眺真眺。真则欣之外，那复有无较。空堂寂弗言，五字翻招笑。
妙高堂
作者：弘历
朝代：清
体裁：古风

肩舆几憩登，犹是山之麓。仍有最高处，那可便止足。洒然数间屋，已觉超凡俗。妙高谁所名，旧志难寻读。轩轩引兴飞，兴飞在浮玉。
妙高堂
作者：弘历
朝代：清
体裁：七言律诗

舆陟层巅居若悬，妙高名义默然诠。高斯迥出尘之表，妙则不为物所牵。水逝山停道标永，鸟啼林静理包全。陡怀辛丑重阳况，瞥眼六旬有六年。
妙高堂
作者：弘历
朝代：清
体裁：五言律诗

苏子登台趣，名堂御笔书。居高俯世迥，得妙自尘祛。林海无央致，水天惟一如。昨年浮玉景，南北岂殊诸。
妙高堂
作者：弘历
朝代：清
体裁：古风

虚堂搆峰巅，丛樾羊肠绕。平临出岫云，俯视归林鸟。百里如目前，溪壑殊了了。庭饶白鹿游，尘借清风扫。我来已深秋，万木丹黄老。身依泉石间，兴寄烟霞表。
妙高堂
作者：弘历
朝代：清
体裁：七言绝句

迥临已是高无二，俯视还欣妙入虚。我亦金山抚苏迹，壤霄那更较何如。
妙高堂
作者：弘历
朝代：清
体裁：古风

高言山之体，妙言山之用。体固迥出群，用亦堪娱众。出群自静标，娱众在清供。体用本互资，清静原相共。设非澄怀对，率难契幽综。
妙高堂·其一
作者：弘历
朝代：清
体裁：七言绝句

江里孤峰称最高，题台玉局兴偏豪。设如南北计度数，霄壤九牛彼一毛。
妙高堂·其二
作者：弘历
朝代：清
体裁：七言绝句

塞北江南缩地看，奚妨字立与名安。周家若问柱下史，无欲妙从何处观。
妙高堂叠去岁韵
作者：弘历
朝代：清
体裁：五言律诗

散怀一峰迥，入望四邻俱。山色今原古，云容有若无。略同往雉兔，岂必禁樵苏。昨甫登浮玉，澄观了不殊。
妙高堂咏苏东坡事
作者：弘历
朝代：清
体裁：古风

狮园中此山最高，高则无不妙之理。即景遐想及玉浮，赐额书堂盖以此。江南塞北一宇内，何论兹高及妙彼。偶因忆及昔髯翁，江天留题盖喻已。高则高矣妙未然，入室操戈向程子。
妙高堂得句
作者：弘历
朝代：清
体裁：七言律诗

道可道固非常道，名既名因率得名。塞北江南岂殊地，山容水态本同清。三年于此憩閒者，千里依然缱远情。曰妙曰高曰惭愧，冁然一笑七言成。
妙高堂绎义
作者：弘历
朝代：清
体裁：古风

园中选胜置堂馆，多有奎章赐题额。此堂居山之最高，故取苏言标迥格。仰思圣意喻景表，高虽有象妙无迹。妙以示高象出尘，高而蕴妙迹难觅。内圣外王蔽两言，服膺愿守斯一脉。
妙高室得句
作者：弘历
朝代：清
体裁：五言律诗

丈室堵波侧，揣称额妙高。台如浮玉上，峰似比丘遨。纵目契真宰，因心得静陶。名言忆陆贾，筹治敢辞劳。
妙高寺
作者：弘历
朝代：清
体裁：七言律诗

妙高数典自苏文，妙意高情略可云。无欲以观如指月，出尘而上拟攓云。砌苔带露多暄润，山卉当春祗静芬。瞥眼前年题句处，江天浮玉迥疑黂。
妙高寺
作者：弘历
朝代：清
体裁：七言律诗

玉泉一脉两高峰，比似西湖南北宗。此寺北山最高者，称名佛印乍苏逢。远观近揽都无碍，麦垄禾畦别有容。乃识东坡非躗语，医王妙处在兴农。
妙高寺
作者：弘历
朝代：清
体裁：古风

玉泉山固起双峰，一南一北对雄峙。今朝雴雨翻银江，两点金焦未殊此。山寺适逢兹落成，应是天龙大欢喜。我偶名之曰妙高，氐父之台想像矣。髯翁遗迹曾畅寻，江天上下溟濛里。印公留带带斯存，二老风流是非是。调御丈夫坐默然，乃不示中真示耳。
妙高寺
作者：弘历
朝代：清
体裁：五言律诗

竺宇峰之顶，向名曰妙高。虽云述玉局，却不住僧曹。骋望目因远，摛词兴亦豪。麦苗齐吐穗，资实待甘膏。
妙高寺口号
作者：弘历
朝代：清
体裁：七言绝句

每喜好山搆寺有，却嫌污法著僧无。金仙独坐钟鱼寂，意谓妙高或是乎。
妙高寺瞻礼
作者：弘历
朝代：清
体裁：七言律诗

花宫极顶茁青莲，瞥眼落成忆去年。石火分明示无住，法云缥渺现依然。迎眸翠润琉璃界，惬意黄薰麰麦田。飞兴设因妙高会，民天端复胜江天。
姑苏览古杂兴·其一
作者：弘历
朝代：清
体裁：五言律诗

泰伯开基后，原为礼让乡。谁知阖庐代，乃作互争场。熊胆心殊毒，鸱夷志不忘。一□竟安在，烟水浩茫茫。
姑苏览古杂兴·其七
作者：弘历
朝代：清
体裁：五言律诗

近代工诗画，倪唐亦可称。林犹师子昔，坊是解元曾。最爱灵岩秀，真宜烟客登。江河流不废，我许是人能。
姑苏览古杂兴·其三
作者：弘历
朝代：清
体裁：五言律诗

司徒构别墅，舍作化人园。想像林泉概，依稀松菊存。石经开士悟，屐带谢公痕。槃郢秦王索，荒唐说虎蹲。
姑苏览古杂兴·其二
作者：弘历
朝代：清
体裁：五言律诗

孙坚真有子，江左独称雄。鼎立曹刘际，瓜分山海中。鲁周司内外，襟带控西东。风与吴人便，无妨台起铜。
姑苏览古杂兴·其五
作者：弘历
朝代：清
体裁：五言律诗

五贤祠畔过，应物果清真。刘白称同调，苏王继后尘。江山真助秀，烟月镇从新。即境求佳句，张家更绝伦。
姑苏览古杂兴·其六
作者：弘历
朝代：清
体裁：五言律诗

绮角犹存里，莼鲈亦有亭。故山思遁世，上国重扬庭。平水常浮白，奇峰不断青。谁为高士传，于此取仪型。
姑苏览古杂兴·其四
作者：弘历
朝代：清
体裁：五言律诗

是地称良守，风流白乐天。凿渠敦实政，揽景富嘉萹。已觉山塘好，兼教霓舞传。木兰堂赋古，翘望属前贤。
姚体伦蜻蜓红蓼图
作者：弘历
朝代：清
体裁：古风

几穗红珠照碧水，一双蜻蜓飞复止。成形赋色谁所为，无过偶然相值耳。明经尔时兴会此，了了写意弗求似。徒观蔌蔌点点中，江上不觉秋风起。
姚公绶煮茶图
作者：弘历
朝代：清
体裁：七言绝句

茅庵茶话两高士，泉韵松声问荅閒。大似九龙事茗处，斯人家本住其间。
姚公绶秋江独钓图
作者：弘历
朝代：清
体裁：七言绝句

篷舫左图还右书，持竿却复学为渔。伊人应是陆皮辈，意在烟波不在鱼。
姚公绶雪溪栖鹭
作者：弘历
朝代：清
体裁：七言绝句

带雪杨枝垂白丝，栖来三鹭色同宜。鲁论却似未熟读，可矣一时忘再思。
姚廷美有馀閒图
作者：弘历
朝代：清
体裁：七言律诗

山复松阴白昼凉，荫茅小筑读书堂。恰如蒋氏开三径，不拟荆人鬻五羊。坐弄偏欣流水活，起行远谢世尘忙。展观聊寄片时兴，思日孜孜暇未遑。
姚绶树石小景
作者：弘历
朝代：清
体裁：七言绝句

墨戏浑同书擘窠，槎枒高出小嵯峨。试思挂壁宜何处，书屋新成号古柯。
姜女祠
作者：弘历
朝代：清
体裁：七言律诗

丛祠旧筑海山边，善哭偏因姜女传。金铸应嫌范蠡谲，墨胎可比伯夷贤。萧风枯树哀弦写，明月清波古镜悬。路便一临缘节义，订讹意已具前篇。
姜女祠
作者：弘历
朝代：清
体裁：七言律诗

凄风秃树吼斜阳，尚作悲声吊国殇。千古无心誇节义，一身有死为纲常。由来此日称姜女，尽道当年哭杞梁。长见秉彝公懿好，讹传是处也何妨。
姜女祠
作者：弘历
朝代：清

凄风秃树吼斜阳，尚作悲声配国殇。千古无心夸节义，一身有死为纲常。由来此日称姜女，尽道当年哭杞梁。长见秉彝公懿好，讹传是处也何妨？
姜女祠
作者：弘历
朝代：清
体裁：七言绝句

墨胎可比伯夷贤，戊戌曾经此泐篇。应邵又云国君姓，千秋史究孰真传。
威逊格尔
作者：弘历
朝代：清
体裁：七言律诗

威逊之言谓桦皮，格尔乃室憩居宜。东朝奉养康熙代，西苑较赢宣德时。夏清常钦孝思永，秋蒐每抚圣踪遗。即今家法遵无斁，岁岁观围侍懿慈。
威逊格尔行围志事
作者：弘历
朝代：清
体裁：七言律诗

尧年避暑奉慈宁，桦室安居聪敬听。老我策骢尚武服，幼孙中鹿赐花翎。是宜志事成七律，所喜争先早二龄。家法永遵绵奕叶，承天恩贶慎仪刑。
娑罗树
作者：弘历
朝代：清
体裁：七言绝句

香山寺里娑罗树，种自何年不得知。翠色参天叶七出，恰如七佛偈成时。
娑罗树三依皇祖诗韵
作者：弘历
朝代：清
体裁：古风

精蓝寻古行得得，娑罗依旧庭前植。应从天竺自飞来，是谁所种谁能识。万叶都作七其形，分明七佛说偈出莲青。徐听却不涉文字，惟因风动吹泠泠。高枝为矫低枝偃，写赠班禅事已远。曼殊应笑结习之未忘，试观无言古树映苍巘。鸾翔凤翥恒圞圞，嘉荫下立聊娱盘。三赓圣韵志钦述，卌载光阴瞥眼看。
娑罗树再依皇祖元韵
作者：弘历
朝代：清
体裁：古风

即空即色两无得，此理该飞潜动植。而何居然见娑罗，西天震旦名俱识。育根台岳传其形，金幢玉节恒青青。朝螺夕梵相问答，春风秋籁含清泠。盘盘庭际张盖偃，毗舍浮佛迹已远。前境若无心亦无，何有益部及晋巘。奎章留咏歌攒圞，观民宁渠缘游盘。率殷绳武励无逸，毋忘角弓同此看。
娑罗树四依皇祖诗韵
作者：弘历
朝代：清
体裁：古风

欲稽谁种不可得，沧桑恒此中台植。震旦曾弗知其名，曰是娑罗梵僧识。色空空色传真形，殿前耸峙太古青。七出叶衍七佛偈，以风拂偈鸣泠泠。有说为仰无说偃，狮吼狐鸣相去远。乔枝落落息分别，拿影虚无映峣巘。奎文妙义包团圞，覆同古干垂影盘。四赓八韵�五载，师利祇作如是看。
娑罗树恭依皇祖元韵
作者：弘历
朝代：清
体裁：古风

树闻如意随求得，梵典曾标鹿苑植。层层幢节古佛前，碧眼番僧来尚识。东土西天岂定形，飞来灵鹫干云青。安知此树不忆石，因风作语犹泠泠。七叶茏葱湘盖偃，纵移根越千年远。益部楚州疑附会，那睹月木依云巘。如桐如栝影团圞，雪覆霜凝翠郁盘。不殊调御丈夫倚，曾沐曼殊师利看。
娑罗树歌
作者：弘历
朝代：清
体裁：古风

震旦号交让，梵天称娑罗。交让虚名谁则见，娑罗实有而弗多。徙传巴陵及伊洛，弗宇对峙耸枝柯。香山寺前今见一千年外物，犹婆娑巨本拥肿干�。轮囷如岳森嵯峨，郁葱叶叶必七瓣，定力院契欧阳哦。我闻如是佛成道，八佛八树名殊科。毗舍浮證涅槃际，即此娑罗诚非讹。梵僧攀泣思往事，未识佛在理则那。笑我世年未经咏，或者有待今斯过。万劫一瞬应视此，视此灵根戢孴，恒友优昙及普陀。
婉娈草堂
作者：弘历
朝代：清
体裁：五言律诗

四时景等度，婉娈恰宜春。无树不生意，有花皆静真。董图不期合，张画雅称宾。每至胥留咏，契他今昔神。
婉娈草堂
作者：弘历
朝代：清
体裁：古风

堂中悬董画，摘取以为名。昆山将田盘，南北何殊争。石激韵冷玉，春松蕤云英。婉娈信婉娈，远俗惟延清。望古生遐思，邈焉难抗衡。
婉娈草堂
作者：弘历
朝代：清
体裁：五言律诗

境早以田芗，堂仍藉董扬。祗因事师古，越得趣殊常。泉出石惟冷，松虽春亦苍。是真婉娈者，时世岂希装。
婉娈草堂
作者：弘历
朝代：清
体裁：古风

奇境每奥秘，时为幽人开。我虽忧劳者，亦有烟霞怀。枕漱寄遐托，溪山期静谐。香光图婉娈，同然先得哉。名相天下公，会者任取裁。识此慕蔺心，企彼希李材。
婉娈草堂
作者：弘历
朝代：清
体裁：古风

寥窲通曲廊，委宛藏草堂。草堂何所有，佳画悬香光。名实既相副，今昔浑欲忘。松色古无改，泉声清其常。揽镜偶一顾，微觉鬓点霜。
婉娈草堂
作者：弘历
朝代：清
体裁：古风

山萦水抱开草堂，婉娈数典由香光。据床隔岁似昨日，泉声峰态原如常。田盘自具太古意，岂在花红与柳翠。设更求之古人中，我觉魏徵特妩媚。
婉娈草堂
作者：弘历
朝代：清
体裁：七言律诗

山雨略间蹊轻泥，四山荟蔚犹朝隮。不妨笋舆流览耳，遂至草堂婉娈兮。松崖莎阪已如濯，石情泉韵皆堪题。香光真迹正挂壁，表里映带兴凄凄。
婉娈草堂
作者：弘历
朝代：清
体裁：五言律诗

曲折石廊连，草堂宛在焉。探奇复此日，题句缅前年。岭外春云写，窗前瀑水悬。曹风如展读，即境愓其然。
婉娈草堂
作者：弘历
朝代：清
体裁：七言绝句

流丹飞翠绘冬初，覆草书堂可展书。何必婉娈称嫩景，风人深意每兴予。
婉娈草堂
作者：弘历
朝代：清
体裁：古风

石势外视雄，其秀于中藏。田盘所以佳，山足压诸方。更择秀之最，个间搆草堂。婉娈用董名，先得同心良。前轩敕政罢，斯焉小徜徉。旋复怵然思，无逸周书详。
婉娈草堂
作者：弘历
朝代：清
体裁：古风

石城磈礧出堡坞，小北而西陡涧俯。过涧居然得草堂，堂在众石巉岩所。狰狞戍削势如雄，婉娈何有于楚楚。讵始香光贮斯图，寔因贞观闻其语。人言魏徵疏慢多，以我视之觉媚妩。
婉娈草堂
作者：弘历
朝代：清
体裁：七言律诗

自识草堂图婉娈，香光真迹见斯间。画情诗景诚同调，江右盘中本一般。松直恰如郑国妩，菊无聊让上人闲。便宜略胜幅中者，对瀑窗闻挂水湲。
婉娈草堂
作者：弘历
朝代：清
体裁：古风

草堂何以名，壁有香光画。画境两婉娈，千古相对待。而我适逢之，亦足引兴快。峣峰矗千寻，飞泉落万派。香光未至斯，乃尔传神怪。同与不同间，惟是增佳话。
婉娈草堂
作者：弘历
朝代：清
体裁：七言绝句

草堂何有有琴书，琴不能弹书起予。月牖秋山相照映，婉娈趣亦讶相如。
婉娈草堂
作者：弘历
朝代：清
体裁：五言律诗

草堂别一区，栈径步萦纡。诡石窗中镜，苍松户外图。神奇鲜比矣，婉娈若兹乎。惕咏风人句，斯饥今岂无。
婉娈草堂
作者：弘历
朝代：清
体裁：七言律诗

草堂数典始香光，春暮高峰树尚苍。设以循名似孤负，却思无实岂相妨。奇松亦自舞鸾凤，乱瀑依然奏筑簧。如拟魏徵为媚妩，近哉晾甲證文皇。
婉娈草堂
作者：弘历
朝代：清
体裁：古风

选胜筑书堂，佳景众所会。青山以为屏，绿水以为带。本非葺茅居，数典香光绘。婉娈之草堂，真迹艺林最。神趣符倪筦，真境印内外。于此合忘言，兴至却难奈。
婉娈草堂
作者：弘历
朝代：清
体裁：七言律诗

香光未至此堂曾，婉娈如何写宿徵。是境是图非二致，曰空曰色即三乘。川流山峙本无改，七十古稀谁所增。祗向静佳翠微里，便宜默会掞词仍。
婉娈草堂作
作者：弘历
朝代：清
体裁：七言律诗

婉娈重来坐草堂，春风风物物昌昌。为思季女诗曾咏，恰看高人画又张。石罅瀑悬常带润，松间籁泛每含凉。本来静寄图閒趣，逐处搜题转觉忙。
婉娈草堂作
作者：弘历
朝代：清
体裁：五言律诗

窗引瀑垂绅，户栽松作鳞。寒山是本色，绝代有佳人。何异李郭对，雅宜翰墨亲。遥帷搴趁暖，冬景阅归真。
嫌伪一首
作者：弘历
朝代：清
体裁：五言律诗

一字最嫌伪，恶人戒已并。应知相近性，习远乃为情。惠迪禹垂训，归仁渊授贞。心劳日拙者，可以识斯评。
子房山用谢瞻子房诗韵
作者：弘历
朝代：清
体裁：古风

挥金报韩侯，藉箸翊汉王。氛除紫色争，运扶火德昌。惟是筹军帷，宁必奋马枪。定策都关中，天府开堂皇。业成即翻飞，赤松白云乡。过祀仰高风，千秋崇此疆。
子美集中凡可以入画景者指不胜屈虽亟求其近似不能也因成断句以自哂
作者：弘历
朝代：清
体裁：七言绝句

无心得句皆成画，刻意求工岂是诗。陶冶性灵聊复尔，准绳今古寔于斯。
子贡庐墓处
作者：弘历
朝代：清
体裁：七言绝句

性天不可得闻闻，庐墓心丧六载勤。楷树至今枯不朽，应同植者意坚云。
子贡手植楷
作者：弘历
朝代：清
体裁：七言律诗

驻跸亭前有嘉植，亭亭特立学高贤。一株为想千云雾，数劫那随变海田。远胜移根从异国，曾依筑室更三年。桧师楷弟何相似，又见孙枝长蘖边。
子高
作者：弘历
朝代：清
体裁：古风

子高步堂下，侍者誉姣丽。窥井见恶状，憬然叹兴喟。阿因听齐君，况于万乘贵。万乘已应惧，况于元首位。偶因一揽镜，絜矩列精譬。率称鲜老状，其然岂然谓。
孔雀
作者：弘历
朝代：清
体裁：五言律诗

异物非为贵，怀柔亦有方。暂辞蛮岭月，不耐帝京霜。映日先张锦，迎风自炫妆。雕笼供饮啄，何必忆山梁。
孔雀开屏
作者：弘历
朝代：清
体裁：古风

斓斑越鸟双厥趾，离离綷翼脩脩尾。不因毛羽好矜张，何由却入樊笼里。樊笼初苦久亦安，转忘饮啄栖深山。珠帘绣柱春光媚，时复开屏炫美观。开屏不惜全身力，但博人誇好颜色。错星缛锦信焜煌，而我对之三叹息。慕誉徇名有是乎，摇唇鼓舌皆汝徒。安得李家善射手，中汝双目何天衢。
孔雀开屏
作者：弘历
朝代：清
体裁：古风

西域职贡昭咸宾，畜笼常见非奇珍。珠毛翠角固可爱，孚卵成雏曾罕闻。数岁前乃育两㲉，鸡伏翼之领哺噣。淋渗弱质随雌鸡，老雀笼中情反邈。三年小尾五年大，花下开屏金翠簸。綷羽映日焕辉辉，圜眼凌风张个个。低飞嫩筱高屋檐，绣翣双窥玳瑁帘。招之即来拍之舞，那虑翻翱葱岭尖。于禽亦识土产好，菁莪棫朴风人藻。盈廷济济固未能，离文朅览惭怀抱。
孔雀雏
作者：弘历
朝代：清
体裁：古风

孔雀来西域，开屏毛羽鲜。中华底贡久，膻芗见昔年。纲罗遭一张，雌雄或两失。羽族虽芚昧，亦知叹无匹。何来双入笼，岂辞巢室空。重译充赆物，回望云山重。相顾凄以悲，既悲还复喜。一例别故林，较胜其他矣。一朝复一朝，当春孳尾交。育卵不能伏，终异栖林椒。虞人识其性，螟蛉蜾蠃应。借问山野间，那得巧相倩。雌鸡一何慈，呕暖覆抱之。累日忽成雏，学步方䙰褷。雀知母是鸡，鸡知儿是雀。粥粥顾复情，相依喜何若。文禽在雕槛，相视不相亲。胡为属离体，而如陌路人。雀兮尔莫愁，鸡兮尔莫乐。稍待羽翼成，至竟分鹄鹤。中人将呈观，讶为希有瑞。献䛕早厌俗，体物聊寄意。
存素斋
作者：弘历
朝代：清
体裁：七言绝句

方塘阶下即沧浪，帘捲疑垂一桁湘。设使了知绘事后，便当直号起予商。
存素斋
作者：弘历
朝代：清
体裁：五言律诗

溪堂架朴斲，丹雘不须涂。抱朴漱芳润，体纯味道腴。每参山水趣，那逐色声娱。讵是耽清净，操存出治枢。
孙克弘松泉叠韵
作者：弘历
朝代：清
体裁：七言绝句

松谡泉清响叠宣，鸣阴双鹤素翎翾。韵中那得无三友，生面别开岂不然。
孙士毅奏报克复黎城复封黎维祁为安南国王诗以志喜·其一
作者：弘历
朝代：清
体裁：七言律诗

交阯安南后改名，土酋猖獗占黎城。母妻匍匐来逃命，督抚商量请发兵。复彼国家未闻古，利其土地却殊明。重封兴灭昭恩义，永靖瀛藩奉大清。
孙士毅奏报克复黎城复封黎维祁为安南国王诗以志喜·其二
作者：弘历
朝代：清
体裁：七言律诗

三江飞渡弗须舟，夷众归巢窜不留。贾勇千军胥敌忾，同劳一将有深谋。孱王已幸生天再，馀党还期指日囚。伫待红旗驰报喜，奇勋仍有异恩酬。
孙士毅奏阮惠侵逼黎城黎维祁复遁官军撤回镇南关诗以志事
作者：弘历
朝代：清
体裁：七言律诗

广南众忽逼城闉，私遁维祁复弃民。祗可回军一方伯，深怜致命两戎臣。一为甚矣宁宜再，天所厌乎绝望人。收养给餈等不齿，自惭兴灭付虚陈。
孙家集
作者：弘历
朝代：清
体裁：古风

去岁霖为灾，漫滩遂夺溜。先事防少疏，祸致不可救。非人用鳏官，吾过其谁售。连延淤荆山，齐豫胥涝遘。用是深廑怀，王臣课奔走。捍禦筑决口，疏瀹通下就。今来阅崇堤，未雨为绸缪。层层牢关键，切切防渗漏。此诚燃眉计，秋遥奚善后。
孙杕蓝瑛合作竹菊文石
作者：弘历
朝代：清
体裁：五言律诗

石秀菊筠鲜，流传百廿年。帧中结益友，世外有真仙。异趣原同撰，珠辉更壁联。宗阳梅石本，印證两超然。
孙枝听泉图
作者：弘历
朝代：清
体裁：五言律诗

高人无一事，箕踞坐厜㕒。瀑水云外落，流泉石下披。情真契道筦，声可叶清丝。童子抱琴至，恐防欲谱之。
孙琰仙山楼阁图
作者：弘历
朝代：清
体裁：七言律诗

树有清风溪有澜，楼台高迥石林端。笏峰丛倚白云表，辋水乱飞碧落寒。法是山樵传派正，地惟王子得居安。个中妙处称生动，楮叶精工有底难。
孙知微江山行旅
作者：弘历
朝代：清
体裁：五言绝句

水舟将陆马，客路共遵循。试问家居者，谁非逆旅人。
孝子里
作者：弘历
朝代：清
体裁：七言绝句

故里相邻孝感河，犹传跃鲤出凌波。一斑已自足千古，更佩虔刀意若何。
孝子里咏古
作者：弘历
朝代：清
体裁：七言绝句

不拜晋王诚正论，进公咨政史兼存。求忠臣有佳言在，疑未当于孝子门。
孝子里咏王祥事
作者：弘历
朝代：清
体裁：七言绝句

魏为太尉晋太保，于孝求忠如是乎。却是虔刀有灵验，非人为害语诚符。
孝贤皇后陵寝酹酒
作者：弘历
朝代：清
体裁：五言律诗

已是别多时，能无一写悲。七旬忽我逮，百岁任他期。幻景徒惊速，故人不慭遗。曾孙毕姻近，眠者可闻知。
孝贤皇后陵寝酹酒
作者：弘历
朝代：清
体裁：五言律诗

未可漠然去，酹临取便中。十年拟庄蝶，百岁咏唐风。彤管芳犹在，椒涂颂莫穷。朱华山咫只，埋恨我心同。
孝贤皇后陵寝酹酒
作者：弘历
朝代：清
体裁：五言律诗

祖陵瞻谒遍，此可恝然过。鹿骇蕉成梦，龙鳞松放科。廿年徒有忆，世载觉无何。事远重提处，能忘独旦歌。
孝贤皇后陵酬酒
作者：弘历
朝代：清
体裁：五言律诗

吉地临旋跸，种松茂入云。暮春中浣忆，四十八年分。携叩新皇帝，酹觞太上君。母应以子贵，名正顺言欣。
孝贤皇后陵酬酒
作者：弘历
朝代：清
体裁：五言律诗

本欲驱车过，矫情亦未安。三杯不妨酬，四岁又云寒。松种老鳞长，云开碧宇宽。齐年率归室，乔寿有何欢。
孝贤皇后陵酹酒
作者：弘历
朝代：清
体裁：五言律诗

三秋别忽尔，一晌奠酸然。追忆居中阃，深宜称孝贤。平生难尽述，百岁妄希延。夏日冬之夜，远期祇廿年。
孝贤皇后陵酹酒
作者：弘历
朝代：清
体裁：五言律诗

叩谒展思慕，回途酹孝贤。两言真不愧，百岁假前缘。永切慈心忆，那知曾辈连。命舆还就道，馀恋祇宜捐。
孝贤皇后陵酹酒
作者：弘历
朝代：清
体裁：五言律诗

往事一何迅，舂音廿二年。六旬我独庆，百世汝称贤。赋荇篇犹忆，种松阴已连。达观息多恋，行矣命归鞭。
孝贤皇后陵酹酒
作者：弘历
朝代：清
体裁：五言律诗

戊辰今癸未，往事梦同论。了识生归灭，宁知媳娶孙。彤编常纪德，永巷尚含恩。戚戚诚何益，无须结习存。
孝贤皇后陵酹酒
作者：弘历
朝代：清
体裁：五言律诗

拜瞻礼既毕，胜水峪临前。追念吟窈窕，不孤谥孝贤。春秋复三岁，参昴共千年。可识元孙获，思之益怅然。
孝贤皇后陵酹酒
作者：弘历
朝代：清
体裁：五言律诗

述悲早罢歌，仪树已婆娑。复此倾杯酹，那能促驾过。生前思不尽，别后事斯多。异室期遥矣，其遥讵几何。
孝贤皇后陵酹酒
作者：弘历
朝代：清
体裁：五言律诗

那能恝尔去，仍趁便而来。言念曾齐案，奚堪更酹杯。草犹逮春绿，松不是新栽。旧日玉成侣，依然身傍陪。
孝贤皇后陵酹酒
作者：弘历
朝代：清

那能恝尔去，仍趁便而来。言念曾齐案，奚堪更酹杯！草犹逮春绿，松不是新栽。旧日玉成侣，依然身傍陪。
孟冬上旬于瀛台赐经略大学士傅恒及命往蜀西诸将士食并成是什
作者：弘历
朝代：清
体裁：七言律诗

大清声教暨遐陬，岂有来王稽蜀酋。黩武开边非我志，安良禁暴藉卿谋。行军吉值初阳复，赐食恩同湛露流。转瞬明年擒娑虏，还教凯宴侑封侯。
孟冬御园即景
作者：弘历
朝代：清
体裁：七言律诗

来往御园为问安，小阳候了不知寒。锦辉洋菊花争放，绿缀堤杨叶未残。舟水迟冰原可泛，楼阴微雪已宜看。浓云入夕思酣洒，望得恐孤转觉难。
孟冬斋居
作者：弘历
朝代：清
体裁：五言律诗

铜人陈琐闼，玉漏静枫墀。秋狝才成事，冬尝又届期。斋躬屏燕乐，问政切畴咨。亦未纷驰念，钦思志意时。
孟冬时享太庙
作者：弘历
朝代：清
体裁：五言排律

元英才节届，烝祭以时将。太室卿云焕，五朝帝烈光。追思曷有极，一脉永流庆。制治惭成泰，书年幸告康。惕乾心久切，仪式志宁遑。忾僾相通处，惟祈我武扬。
孟冬时享太庙
作者：弘历
朝代：清
体裁：五言律诗

午门严左鼓，庙享致钦崇。思孝奉先切，维亲执事同。万年福绵奕，三献乐冲融。僾忾宁常语，诚知一脉通。
孟冬时享太庙
作者：弘历
朝代：清
体裁：五言律诗

太室修丰祀，初阳丽小春。万年福永茂，一脉气弥亲。磬管云门奏，豆笾宗器陈。于斯思继述，嗣服凛惟寅。
孟冬时享太庙
作者：弘历
朝代：清
体裁：五言律诗

敬识宣尼语，必躬心始虔。僾闻亲一脉，勿替引千年。孟朔祀惟举，小阳律正宣。礼成将肃退，祗觉意惓然。
孟冬时享太庙
作者：弘历
朝代：清
体裁：五言律诗

每岁躬冬享，今年倍溯思。丰于何敢尔，续莫大乎斯。久近究情异，趋跄以礼持。禘尝关治国，夫子昔言之。
孟冬时享太庙
作者：弘历
朝代：清
体裁：五言律诗

祭衣晋朏明，夜雨喜朝晴。五代有馀烈，一心无尽情。和平宣雅乐，博硕荐嘉牲。奏假差欣者，今年幸稔成。
孟冬时享太庙
作者：弘历
朝代：清
体裁：五言律诗

重檐曙色披，九盖瑞烟蕤。六世非遥脉，一心溯上思。礼仪惟觉速，废彻那言迟。积月年将转，追怀无尽期。
孟冬时享太庙礼成有作
作者：弘历
朝代：清
体裁：五言律诗

太室烝禋举，躬亲志倍钦。代因时递远，敬与慕俱深。凤管和韶奏，牺尊清酒斟。不迟还觉速，僾忾俨如临。
孟冬时享太庙礼成有述
作者：弘历
朝代：清
体裁：七言律诗

午门鼓响散晨光，太室修烝继履霜。僾忾心源承一脉，躬亲祭典重三王。宗潢执事笾铏肃，韶乐陈庭磬管将。讵止祈年兼卜世，绳绳奕祀奉萁芗。
孟冬时享太庙礼成有述
作者：弘历
朝代：清
体裁：七言律诗

吉朔乘时礼举烝，履霜羲象凛坚冰。万年似续期无忝，一脉精神若有凭。僾忾固尝亲祖考，继绳岂敢忘高曾。即如宣祝欲流涕，代祭知他恐未能。
孟冬时享太庙礼成有述
作者：弘历
朝代：清
体裁：五言排律

祭以时惟孟，尝因节届贞。肃雍钦陟降，悽怆仰昭明。元酒于尊荐，嘉粢我簠盛。露霜无那感，寒暑不禁情。似觉羹墙见，如闻謦欬声。礼仪欣告备，绥我假思成。
孟冬时享太庙礼成有述
作者：弘历
朝代：清
体裁：五言律诗

陪京返时驭，清庙举冬蒸。惟切奉先思，敢忘开创曾。无文六英乐，不和太羹镫。绳继万年愿，惕乾一意兢。
孟冬时享太庙礼成纪事
作者：弘历
朝代：清
体裁：七言律诗

吉朔脩尝进吉蠲，假思仰冀意颙然。洋如在上原一脉，勿替引之于万年。三献礼成八佾舞，小春律在五丝弦。午门迎送增苏对，祖烈今扬西海边。
孟冬时享太庙礼成述事
作者：弘历
朝代：清
体裁：七言律诗

孟冬朔值立冬辰，时享钦承年八旬。不与祭诚如不祭，能躬亲吁更能亲。祖功宗德仰太室，日丽风和霭小春。复此五周当致政，卜符愿否倍生寅。
孟冬时享太庙礼成述事
作者：弘历
朝代：清
体裁：五言排律

涤志斋三宿，精禋举质明。奉时脩礿祀，考乐叶韶韺。馨荐忱爰托，心忪礼欲成。假思不可度，颙若有馀诚。如在音容感，孔怀霜露情。桥山凝望处，忾僾达三京。
孟冬时享太庙礼成述事
作者：弘历
朝代：清
体裁：七言律诗

迩常躬祭值冬烝，祫祀恒亲奉豆豋。去岁自惭两番阙，五朝倍慕一心增。六英和协礼兮乐，百世本支云与仍。十一代绵瓜瓞永，统惟天眷万年承。
孟冬时享太庙礼成述事是日颁朔
作者：弘历
朝代：清
体裁：五言律诗

冬孟承天祐，亲禋太室虔。仰瞻携嗣子，初叩对先筵。万载皇清福，一心奕叶绵。礼成颁朔吉，嘉庆肇新年。
孟冬时享太庙躬诣行礼
作者：弘历
朝代：清
体裁：五言律诗

鸡人嘂百官，夜漏未云阑。披曙午门出，荅阳太室宽。黄彝三献肃，朱瑟七成弹。敬忆宣尼语，稍纾心所安。
孟冬时享太庙述事
作者：弘历
朝代：清
体裁：七言律诗

质明徂位展虔思，职事天潢式礼仪。追远丕绵一脉瓞，靖遐耆定万年基。不迟废彻回瞻庙，有肃冠裳列迓墀。昔厕大宛今布露，延庥孰匪祖威贻。
孟冬时享适重刻五庙册宝告成恭奉尊藏敬成长律志事
作者：弘历
朝代：清
体裁：七言律诗

五庙重陈册宝虔，珍球精刻致和阗。方长色质同一律，谟烈显承奉大全。太室升新值冬孟，陪京弆旧溯基先。奈何弗监乎二代，惟曰欲臻于万年。
孟冬时飨太庙
作者：弘历
朝代：清
体裁：七言律诗

午门詄荡鼓严晨，太室趋承倍敬寅。万叶皇图绵衣绍，六宗祀典重躬亲。黍稌以洽匪今庆，笾豆惟嘉依古陈。曙色温暾仪告备，恰欣节应小阳春。
孟冬时飨太庙
作者：弘历
朝代：清
体裁：五言律诗

四孟临阳月，六宗钦本仁。祖功千祀显，德水一源亲。謦欬思何极，继承志益谆。黼屏俨来假，告彻重逡巡。
孟冬时飨太庙礼成有述
作者：弘历
朝代：清
体裁：五言律诗

斋宿举冬禋，躬承追慕申。瓣香均致炷，清酒惜三陈。宗室济跄助，明庭礼乐彬。告成更颁朔，律协海西滨。
孟冬还宫敬因重建乾清宫工成有作
作者：弘历
朝代：清
体裁：七言律诗

昨岁乾清值祝融，纪年嘉庆匪乾隆。从来有应必有故，不以责储惟责躬。万户千门肯效侈，复初如旧亦称崇。重成枚实才旬月，仍惭卑之大禹宫。
孟夏上浣雩祭礼成述事
作者：弘历
朝代：清
体裁：七言律诗

两年大祀未躬承，齐摄升坛意倍兢。况是东郊待雨亟，颙因夏祭吁云兴。更思齐豫望膏甚，敢曰晋秦沐泽曾。调幕无能滋愧怍，腼颜祈澍愿垂矜。
孟夏下浣之七日皇太后赐膳于畅春园之集凤轩是地近大西门去岁习射于此发矢二十中十九因用齐召南韵成诗四首勒于壁间兹以侍膳视事之暇陈马技以娱慈颜亲发十矢复中九且破其的者三焉圣母豫悦仙苑增春辄叠旧韵以志岁月·其三
作者：弘历
朝代：清
体裁：七言律诗

心殷爱日奉维嵩，凉室温闺地不同。喜向座前亲捧爵，更看楼外竞弯弓。高冈萋菶将仪凤，閒馆蜎蜎陋射熊。家法仪型巍荡近，此勤民政亮天工。
孟夏下浣之七日皇太后赐膳于畅春园之集凤轩是地近大西门去岁习射于此发矢二十中十九因用齐召南韵成诗四首勒于壁间兹以侍膳视事之暇陈马技以娱慈颜亲发十矢复中九且破其的者三焉圣母豫悦仙苑增春辄叠旧韵以志岁月·其二
作者：弘历
朝代：清
体裁：七言律诗

封事筹裁惧弗当，无私兢业奉元黄。蒐材常冀空群骏，较武均期中叶杨。每切祈年咨穑务，岂惟问景赏烟光。贤臣集事穷番服，烽息今休戍白狼。
孟夏下浣之七日皇太后赐膳于畅春园之集凤轩是地近大西门去岁习射于此发矢二十中十九因用齐召南韵成诗四首勒于壁间兹以侍膳视事之暇陈马技以娱慈颜亲发十矢复中九且破其的者三焉圣母豫悦仙苑增春辄叠旧韵以志岁月·其四
作者：弘历
朝代：清
体裁：七言律诗

窣地杨丝拂玉鞭，兰舟遥待苇洲前。试调驯马云中锦，便泛澄波镜里天。叠赋新诗酬胜会，喜缘甘雨遍公田。愓乾未敢忘初志，多故犹然忆去年。
孟夏常雩前一日诣坛斋宿叠昨日斋居即事韵
作者：弘历
朝代：清
体裁：五言律诗

宵衣犹雨未，登辇沐恩深。敢谓依旬庆，益增曰旦钦。渥优望仍切，瞻拜惕谁谌。敷锡因行赏，祈农合众心。
孟夏常雩礼成述事
作者：弘历
朝代：清
体裁：七言律诗

冬雪春膏实渥优，临雩益切冀沾稠。从来愿好鲜心足，亦曰祈恩视已脩。三献登觞通旭卉，一衷仰幕望俞留。角亢见矣农殷际，协序犹翘霈泽流。
孟夏常雩礼成述事
作者：弘历
朝代：清
体裁：七言律诗

未躬承昨岁南巡，奠璧祈坛意倍寅。祇为万方勤一已，幸蒙尺泽渥三春。若时旸雨颙年稔，既洁粢盛沐帝仁。薄伐番回不容已，惟扬速冀晏边民。
孟夏常雩礼成述事
作者：弘历
朝代：清
体裁：七言律诗

腊雪优蒙恩渥覃，时霖惜靳度春三。因循旱逮燕之北，侥倖膏沾江以南。祗为长年艰步祷，益增自咎切心惭。吁嗟知过祈宥过，即赐云行雨施甘。
孟夏常雩礼成述事是日雨
作者：弘历
朝代：清
体裁：七言律诗

例举雩禋适值雨，心因庆益切心寅。沐恩幸继三春泽，修祀刚逢立夏辰。时若吁和协箕毕，钦哉执礼率臣邻。王师罙入贼巢近，翘冀鸿禧捷报臻。
孟夏常雩进宫斋戒之作·其一
作者：弘历
朝代：清
体裁：七言绝句

龙见南郊举祀仪，还宫斋宿致虔寅。常雩本是缘请雨，况此殷殷望雨时。
孟夏常雩进宫斋戒之作·其三
作者：弘历
朝代：清
体裁：七言绝句

麦苗远近蔚菁葱，十日雨犹可冀丰。以可冀因益可惜，惜哉冀尔念纷衷。
孟夏常雩进宫斋戒之作·其二
作者：弘历
朝代：清
体裁：七言绝句

一夜皆晴五鼓阴，凭舆颙望不胜心。行行云散升朱日，蹙頞惟馀自咎吟。
孟夏斋居
作者：弘历
朝代：清
体裁：五言律诗

日影下花砖，斋居首夏天。清因逢雨后，和以未炎前。政简几愈敕，时休志益虔。晚庭眄云布，仍冀沐恩连。
孟夏时享太庙
作者：弘历
朝代：清
体裁：五言律诗

凤纪纯乾月，鸾韶清徵音。神功钦在昔，圣翼逮斯今。济济宗潢列，绵绵瓜瓞寻。永思有所本，爱敬益殷心。
孟夏时享太庙
作者：弘历
朝代：清
体裁：五言律诗

太室脩时享，律惟中吕应。开基溯天造，绵祀愿云仍。礼乐祈来假，几筵俨若凭。觐光诚有志，明义究何曾。
孟夏时享太庙
作者：弘历
朝代：清
体裁：五言律诗

日积月成嬗，春徂夏复来。追思心罔极，往圣治犹恢。永念勤民要，斯诚卜世培。继绳谁是责，敢不益钦哉。
孟夏时享太庙
作者：弘历
朝代：清
体裁：五言律诗

水木溯源本，豆笾式礼仪。思文钦世德，贻我幸丰绥。祇以瞻依切，宁教废彻迟。继绳惟日励，敢懈藉重熙。
孟夏时享太庙敬成
作者：弘历
朝代：清
体裁：五言律诗

清和方入律，禋享正当晨。一脉声容接，千秋礼乐新。格思怀謦欬，迄用重逡巡。膏泽新敷遍，钦承倍惕寅。
孟夏时享太庙述事
作者：弘历
朝代：清
体裁：五言律诗

太室修时享，躬亲祀事将。本仁思謦欬，观德想衣裳。乐律含清徵，南讹届正阳。若凭钦降嘏，继序励其皇。
孟夏时飨太庙
作者：弘历
朝代：清
体裁：五言律诗

太室穆清地，明禋孟夏辰。岁时展殷荐，祀事重躬亲。曙色分笾豆，卿云拥柍桭。骏奔森玉叶，一本溯天伦。
孟夏时飨太庙
作者：弘历
朝代：清
体裁：五言律诗

祝融临孟月，太室举明禋。一脉精神贯，万年茀禄蓁。拜墀陪列辟，执爵进宗亲。祖烈于今赫，流沙仰集鳞。
孟夏有事太庙礼成
作者：弘历
朝代：清
体裁：五言律诗

撰日惟中朔，协时逮正阳。天经钦与祭，世德永延昌。僾见神容对，骏奔宗子襄。一湾引金水，万叶衍银潢。
孟夏有事太庙述事
作者：弘历
朝代：清
体裁：五言律诗

鼕鼓肃寅牌，午门雨湿街。有颙沾泽思，无那奉先怀。燕翼贻庥永，瓞支执事皆。祭归不作乐，雩祀又临斋。
孟夏讨源书屋
作者：弘历
朝代：清
体裁：七言律诗

清和御苑迓慈游，咨起居因此憩留。墙外浓阴连绿柳，槛前赩色绽红榴。几康惟是天工敕，晴雨常缘农务筹。去岁景光如昨日，迅同阶下碧溪流。
孟夏雩祭前一日诣斋宫斋宿即事得句
作者：弘历
朝代：清
体裁：古风

壬戌之年肇举雩，至今五十更三逾。斋宫豫宿原如昔，熙绩修身何有吾。或躬或代值时巡，长至略殊每岁亲。兹以明年归大政，祭将付子敬摅谆。二麦卜收大田种，祈恩吁继异常年。翘瞻乃愿时旸好，方寸不知足固然。
孟庙联
作者：弘历
朝代：清
体裁：联

尊王言必称尧舜；忧世心同切孔颜。
孟春时享太庙
作者：弘历
朝代：清
体裁：五言排律

鲁论钦与祭，周雅咏于昭。太室修精礿，王春报始韶。瓞瓜绵益衍，本木接非遥。济济趋三献，依依眄九霄。僾闻希黻扆，显相肃鹓僚。启佑鸿规远，丕承仰五朝。
孟春时享太庙恭述
作者：弘历
朝代：清
体裁：五言律诗

卜祥惟谷日，脩礿考禋宗。太室冠裳肃，王春烟霭浓。格思闻謦欬，铿若奏笙钟。受福吾何敢，穹冥仰圣踪。
孟春有事于太庙
作者：弘历
朝代：清
体裁：五言排律

条风渐噏温，春露感心源。精礿遵前制，斋躬步庙门。奉先思曷极，观德畏常存。执事咸宗隽，秉圭惟孝孙。乐初脩拊石，礼始溯捭豚。薪槱祥烟起，缭垣上晓暾。
孟春游玉泉山
作者：弘历
朝代：清
体裁：七言律诗

节事都过尚孟春，偶因政简试游巡。灵泉弗冻湖堪泛，积雪未消云复皴。翠柏庭阴无改度，红梅盆面有馀神。今年讵异昔年景，新句常为旧句邻。